qundao/data-zh-poetry huggingface dataset:
送马伯庸御史奉使关陇
作者：文矩
朝代：元

圣朝启文运，同轨来无方。夫君起天关，崛起千仞翔。修辞陋史汉，高步追黄堂。乃祖尚书君，树立何堂堂。昔在帝世祖，荣身事戎行。风云一朝会，奕世传芬芳。矧君擢高科，有业未易量。斯文系政教，治忽慎弛张。世岂无勇者，舍君吾何望。勿为守铅椠，局束徒苦伤。僦屋京城居，去君百举趾。闻君起冠廌，僮走亦欣喜。况当远于征，无言讵能已。朝风号空桑，众草日披靡。河关尚疮痍，圣度乃弘伟。翳彼涵大休，能不怀愧耻。艰危见臣节，维持赖风纪。温言表遗忠，生气凛不死。乃知烈丈夫，岂独鲁连子。
题中庆学庙壁二首
作者：文矩
朝代：元

世皇昔仗钺，汎扫开八垠。兹方迩彭濮，同气皆吾人。祥曦洞幽闇，化雨清炎氛。哀尔穷发黔，煦以天地春。魋卉袭冠带，鸟语同书文。迩来六十载，含哺知尊亲。人心异禽犊，适性非难驯。吾闻古王政，不以土役民。季世乃夸夺，畦町逾纷纷。七纵昧柔远，降女伤王尊。吾元有至德，万古钦皇仁。素王万世师，国经有常祀。滇南古荒服，荐祼岂异礼。王宫正南面，温厉思敬止。豆笾具威仪，登献何纚纚。升歌永齐商，琴瑟散宫徵。共言唐法曲，岁久复惉懘。陋邦何足徵，居夷圣所儗。于皇人文化，道大孰与比。六经如日月，洞照无远迩。叙秩敦彝伦，百王同一轨。邈哉天何言，悠悠政如此。
题中庆学庙壁二首·其一
作者：文矩
朝代：元

世皇昔仗钺，汎扫开八垠。兹方迩彭濮，同气皆吾人。祥曦洞幽闇，化雨清炎氛。哀尔穷发黔，煦以天地春。魋卉袭冠带，鸟语同书文。迩来六十载，含哺知尊亲。人心异禽犊，适性非难驯。吾闻古王政，不以土役民。季世乃夸夺，畦町逾纷纷。七纵昧柔远，降女伤王尊。吾元有至德，万古钦皇仁。
题中庆学庙壁二首·其二
作者：文矩
朝代：元

素王万世师，国经有常祀。滇南古荒服，荐祼岂异礼。王宫正南面，温厉思敬止。豆笾具威仪，登献何纚纚。升歌永齐商，琴瑟散宫徵。共言唐法曲，岁久复惉懘。陋邦何足徵，居夷圣所儗。于皇人文化，道大孰与比。六经如日月，洞照无远迩。叙秩敦彝伦，百王同一轨。邈哉天何言，悠悠政如此。
题楚山春晓图
作者：文矩
朝代：元

荆门雪霁江树芳，巫峡冉冉愁云长。山猿杜鹃叫落日，风洒露沐何苍凉。六龙从东来，晓气开扶桑。天高雨绝人事变，解环结佩空相望。渚宫西澨连三湘，画中隐隐听鸣榔。安得置我栖其旁，为君一曲歌沧浪。
锦雉图歌
作者：文若
朝代：元
体裁：乐府曲辞

锦衣绣翼何扬扬，棠梨花开春雨香。雌雄并立久未翔，咫尺或是山之梁。林深枳棘如人长，摩挲竹枝思凤皇。
题第一山
作者：文若
朝代：元

汴水东流绕旧京，恢图妙算入皇明。暂携诸将停归骑，来看中原第一城。
答定水和尚·其一
作者：文藻
朝代：元
体裁：七言律诗

西江一派接天流，浩浩东南日夜浮。宝地珠宫金气爽，神山碧海玉壶秋。翰林云锦时相寄，觉院麟龙日共游。犹有凌霄遗业在，未应定水得淹留。
答定水和尚·其二
作者：文藻
朝代：元
体裁：七言律诗

芳林幽谷混渔樵，国士筵中肯赴招。天上简书何络绎，云深岛屿自岧峣。诗篇每向閒边写，香篆常于定后烧。宗社人材还可数，惟公玉立耸岩标。
乌夜啼
作者：文质
朝代：元

乌夜啼，江月皎皎流寒辉。去年养子丛木底，今年九子俱不归。夜夜啼，声惨悽，网罗天地难高飞。反哺之恩竟寂寞，风巢冷落秋烟稀。乌夜啼，啼相思。
公无渡河
作者：文质
朝代：元

公无渡河，河水瀰瀰。腥风怪雨捲空来，浊浪掀舟雪山起。妾力挽公不我止，公既渡之竟如是。泪可竭，情可灭，河水东流何日歇？
和九成韵寄玉山主人二首
作者：文质
朝代：元

我爱虎头公子贤，高怀历历泻长川。酒樽花底分秋露，茶灶竹间生白烟。日落渔庄听雨坐，风微草阁看云眠。西凉进士曾留别，应说相逢十日前。玉山之堂风日好，高居共喜值清时。紫箫度曲频行酒，彩扇分题即赋诗。溪树积阴疑雨过，水花流影若云移。白头有约渔庄上，我亦归休理钓丝。
和九成韵寄玉山主人二首·其一
作者：文质
朝代：元

我爱虎头公子贤，高怀历历泻长川。酒樽花底分秋露，茶灶竹间生白烟。日落渔庄听雨坐，风微草阁看云眠。西凉进士曾留别，应说相逢十日前。
和九成韵寄玉山主人二首·其二
作者：文质
朝代：元

玉山之堂风日好，高居共喜值清时。紫箫度曲频行酒，彩扇分题即赋诗。溪树积阴疑雨过，水花流影若云移。白头有约渔庄上，我亦归休理钓丝。
城上乌
作者：文质
朝代：元

城上乌，啼攫攫。朝啼城南头，暮啼城北角。昨日妻别夫，今日母忆儿。乌啼乌啼心愈悲，征人去兮归不归？乌啼乌啼知为谁！
折杨柳
作者：文质
朝代：元

折杨柳，烦纤手。金黄细缕牵春愁，送客年年汴河口。汴水明，杨柳青。此时伤心无限情，同心结就孤舟行。折杨柳，君知否？有书莫寄双鲤鱼，一度春风一回首。
春草池绿波亭
作者：文质
朝代：元

池上新亭好，凭阑引兴长。朝晖生草色，天影落波光。雨过凫鹥乱，春明杜若香。为怀江谢趣，清梦绕西堂。
月漉漉送瞿慧夫之堜川
作者：文质
朝代：元

月漉漉，在娄水，老蟾千年浸不死。容花已萎春蕙芳，弦望茫茫运天髓。月漉漉，在堜水，桂影无烟玉如洗。一天清吹凉参差，琉璃碧破飞鱼起。我家月明沧海曲，渔歌不惊鸥梦熟。脱巾醉卧竹叶舟，白头浪起高于屋。送君行，月漉漉。
梅花灯
作者：文质
朝代：元

五出玲珑四面分，一枝挑月照黄昏。归来踏遍横斜影，吹落东风不见痕。
澹香亭
作者：文质
朝代：元

澹香亭前春可招，雪花千树开璚瑶。溶溶夜色照寒影，二月东风吹不消。昆山仙人天上客，烂醉花阴坐瑶席。仙姝采香云满衣，酒醒但觉春无迹。人生欢乐苦不多，百岁流光若掷梭。古来荣达已尘土，对此不饮将如何！
白云海歌
作者：文质
朝代：元

白云深，白云深，白云深处元无心。眼空瑶海一万里，山光不动秋阴阴。虚白英英启扃牖，袖拂天开落星斗。尽随玉气化为龙，不逐西风变苍狗。道人高居白云里，九重丹书徵不起。三生石上话因缘，春梦梨花隔秋水。风尘眯目横干戈，龙吞虎噬奈尔何。断蛇神器未出匣，海宇无复春光和。世事纷纷为落絮，百岁流光水东注。白云与我有深期，我亦相依白云住。
虎丘燕集送□□□之秣陵分赋吴王城
作者：文质
朝代：元

吴王城据东南雄，夫椒一战成厥功。钃镂夜泣伍员死，黄池之会城池空。城池空，越师袭，宫前草露沾衣湿。烟花遗堞黯离愁，三江潮来若山立。君不见城上蒿，碧如染，兔穴狐踪遍荒甸。渔歌落日破湖烟，鸱夷荡舟迷潋滟。前年送客阊门西，杨柳青青官马嘶。今年送子出城去，接天芳树春迷迷。霜台故人俱豸首，尺简谁能问山薮。簿书丛里看峥嵘，归来共醉吴中酒。
行路难
作者：文质
朝代：元

行路难，历九土，猛虎当途狼在坞。满目莽苍荆菅深，猎者谁为施弶弩。行路难，渡江河，其中岂无蛟与鼍。行舟往往看风色，如山大浪扬惊波。水陆之险尚可平，人心对面干戈横。浮云变态在焂忽，阴矢设毒无猜惊。君不见史伯鱼，处世以直诚非愚，西边鹊噪东啼乌。行路难，堪嗟吁！
送李公质之扬州
作者：文质
朝代：元

海风吹秋秋无痕，秋风洒落秋无魂。楼船万斛戛明月，怒涛驾空相吐吞。陇西才人天上客，古剑飞花溜新白。腰缠十万何足云，载诗未许扬州鹤。扬州琼花天下无，为我贳酒提胡卢。醉来莫问江南侣，豪气逼人真丈夫。
题林屋佳城图
作者：文质
朝代：元

太湖湖上黄公墓，画得图成慰所思。林屋天寒龙起夜，水晶宫白月来时。山山暑雨黄梅熟，树树风霜橘子垂。遗训不忘乡井念，望云应废《蓼莪》诗。
题秋林才子图次玉山韵
作者：文质
朝代：元

石岭西来竹屋幽，蹇驴归去晚山稠。溪头霜叶似花落，天外白云如水流。
题芙蓉画屏二首
作者：文质
朝代：元

太液池头月色凉，夜深天上按《霓裳》。西风吹醒游仙梦，尚带清秋玉露香。沈水烟消启绿窗，凉秋又见木蕖双。日斜睡起银屏里，应是相思到曲江。
题芙蓉画屏二首·其一
作者：文质
朝代：元

太液池头月色凉，夜深天上按《霓裳》。西风吹醒游仙梦，尚带清秋玉露香。
题芙蓉画屏二首·其二
作者：文质
朝代：元

沈水烟消启绿窗，凉秋又见木蕖双。日斜睡起银屏里，应是相思到曲江。
题风雨归舟图
作者：文质
朝代：元

西风木落九江秋，黄鹤矶头是旧游。忆得向年风雨里，青山无数逐归舟。
天香室为定水见心和尚赋
作者：文静
朝代：元
体裁：七言律诗

天香兰若倚高岑，双桂花开秋正深。鹤唳空山凉月白，龙归古洞碧云阴。一窗风雨高僧定，满壁珠玑好客吟。拄杖何时问幽寂，旃檀林下远相寻。
七马图为贡叔英题
作者：文鲁麟
朝代：元
体裁：古风

吾闻渥洼水接银潢碧，产此八骏无人识。当时周满欣得之，要令四海皆辙迹。就中一匹真奇绝，从驾不受黄金羁。一朝逸去收不得，飘忽云霄攒四蹄。其馀七匹皆神骏，一一具有真龙性。五马渡江一马随，龁草饮泉筋骨劲。一马振鬣当风前，目光夹镜尻睢圆。搜身正面如人立，奚奴敏捷那能鞭。玉堂学士萧夫子，笔端猎猎霜风起。金銮草制有馀闲，写此骁腾世无比。中郎爱马仍爱图，朅来一见为嗟吁。致之座右重珍惜，芸窗把玩时卷舒。我今作诗为题品，不见驿骝空见影。安得若此毛骨千万群，扫空沙漠清龙庭。
四见亭
作者：斡克庄
朝代：元
体裁：七言律诗

前朝亭废野芜侵，暇日跻攀试眺吟。楚地寒烟青嶂远，汉江秋水碧流深。连城阡陌桑麻蔼，负郭人家竹叶森。千载麒麟山下路，不知游客几登临。
题三沙
作者：斡玉伦徒
朝代：元
体裁：七言律诗

郁葱佳气豁空濛，天驭飞霞绚海红。万象杳冥惟见日，九天迢递更乘风。人骑仙鹤上瀛渚，山引蓬莱出贝宫。海外苍生向谁理，绣衣更过九州东。
访周古象不遇留题
作者：斡玉伦都
朝代：元

事亲未必可曾参，职分当为每愧心。今□风来飘忽动，抱琴更入白云深。
次李德舆韵录似良夫
作者：斯蕴
朝代：元
体裁：五言律诗

林深人迹绝，石冷冻云多。自得琴书乐，从教岁月过。玉泉涵砚沼，金磬出烟萝。东阁观梅兴，时来水部何。
句
作者：方从义
朝代：元

岸花汀鸟留幽意，碧水丹山共隐情。
彷小米云山图
作者：方从义
朝代：元
体裁：五言绝句

石路绝经过，山云自来去。欲共麋鹿群，当在幽深处。
伴讀書帶過笑和尚北·停歇了泥金柬，隔斷了衡陽雁，將一段美愛幽歡常
作者：方伯成
朝代：元

凝盼。為他時曉夜心無憚，怎承望冰人託夢成虛幻？似羝羊觸藩，無人駕司馬車，憑誰舉梁鴻案？賈充宅頻巡看，張京兆情緒慳，沈東陽膽心寒。兩眉攢，寸心拴，將意馬鎖心猿按。
伴读书带过笑和尚北·停歇了泥金柬，隔断了衡阳雁，将一段美爱幽欢常
作者：方伯成
朝代：元

凝盼。
为他时晓夜心无惮，怎承望冰人托梦成虚幻？似羝羊触藩，无人驾司马车，凭谁举梁鸿案？贾充宅频巡看，张京兆情绪悭，沈东阳胆心寒。
两眉攒，寸心拴，将意马锁心猿按。
刮地風南·降下一天愁共煩，到如今怎辭難？良緣有分非為晚，事從人只
作者：方伯成
朝代：元

在閒。明月再圓，彩雲休散，辦心堅管熬得海枯石爛。天若有意天顧盼，終有個稱心間。
刮地风南·降下一天愁共烦，到如今怎辞难？良缘有分非为晚，事从人只
作者：方伯成
朝代：元

在闲。
明月再圆，彩云休散，办心坚管熬得海枯石烂。
天若有意天顾盼，终有个称心间。
尾声南
作者：方伯成
朝代：元

才郎有日重相盼，破镜重圆真个罕，把许下心香夜夜还。
普天乐南·少欠下风流难，捱不彻忧愁限。伤心处凤只鸾单，孤眠时枕冷
作者：方伯成
朝代：元

衾寒。
自那日私情犯，料想娇姿遭拘绊。
我痛着迷不似今番，愁眉泪眼，恨别离最易，相见应难。
普天樂南·少欠下風流難，捱不徹憂愁限。傷心處鳳只鸞單，孤眠時枕冷
作者：方伯成
朝代：元

衾寒。自那日私情犯，料想嬌姿遭拘絆。我痛著迷不似今番，愁眉淚眼，恨別離最易，相見應難。
正宫·端正好北忆别
作者：方伯成
朝代：元

柳飞绵花飘瓣，又一番春事阑珊。
蜂迷蝶困莺声懒，感起我愁无限。
正宮·端正好北憶別
作者：方伯成
朝代：元

柳飛綿花飄瓣，又一番春事闌珊。蜂迷蝶困鶯聲懶，感起我愁無限。
賽鴻秋北·赤緊的楚陽臺險峻似連雲棧，武陵溪間隔東洋岸。他將那錦回
作者：方伯成
朝代：元

文合歡帶皆揪綻，繡香囊同心結都拆散；揉損並頭花，斫斷連枝幹。恨不的繞池塘摔碎了鴛鴦彈。
赛鸿秋北·赤紧的楚阳台险峻似连云栈，武陵溪间隔东洋岸。他将那锦回
作者：方伯成
朝代：元

文合欢带皆揪绽，绣香囊同心结都拆散；揉损并头花，斫断连枝干。
恨不的绕池塘摔碎了鸳鸯弹。
錦纏道南·這其間即漸裡相思病趲，清瘦減潘顏。自別來如隔萬水千山，
作者：方伯成
朝代：元

非是他情疏意懶，多應我分淺緣慳。無奈被人訕，妝成科範，將咱好事攔。謾憶恩和愛，恰一似夢邯鄲。
锦缠道南·这其间即渐里相思病趱，清瘦减潘颜。自别来如隔万水千山，
作者：方伯成
朝代：元

非是他情疏意懒，多应我分浅缘悭。
无奈被人讪，妆成科范，将咱好事拦。
谩忆恩和爱，恰一似梦邯郸。
三吴漫游集唐
作者：方凤
朝代：元

江上巍巍万岁楼，今春花鸟作边愁。伤心欲问南朝事，凤去台空江自流。愿及行春更一年，中流箫鼓振楼船。不知何处吹芦管，城外风悲欲暮天。不堪惆怅满离杯，水碧沙明两岸苔。无限塞鸿飞不度，二陵风雨自东来。孤云独鹤共悠悠，别作深宫一段愁。万乘旌旗何处在，白云犹似汉时秋。华表峨峨有夜霜，海天愁思正茫茫。遥知汉使萧关外，泣上龙堆望故乡。塞上风云接地阴，万方多难此登临。坐中有老沙场客，霄汉长悬捧日心。江南江北望烟波，南国浮云水上多。共说总戎云鸟阵，中原将帅忆廉颇。边风萧飒动江城，独上高楼故国情。碛里征人三十万，空教弟子学长生。愁看直北是长安，云树深深碧殿寒。心折此时无一寸，梦魂不到关山难。洞庭西望楚江分，回首姑苏是白云。今日南湖采薇蕨，何时重谒圣明君。
三吴漫游集唐·其一
作者：方凤
朝代：元
体裁：七言绝句

江上巍巍万岁楼，今春花鸟作边愁。伤心欲问南朝事，凤去台空江自流。
三吴漫游集唐·其七
作者：方凤
朝代：元
体裁：七言绝句

江南江北望烟波，南国浮云水上多。共说总戎云鸟阵，中原将帅忆廉颇。
三吴漫游集唐·其三
作者：方凤
朝代：元
体裁：七言绝句

不堪惆怅满离杯，水碧沙明两岸苔。无限塞鸿飞不度，二陵风雨自东来。
三吴漫游集唐·其九
作者：方凤
朝代：元
体裁：七言绝句

愁看直北是长安，云树深深碧殿寒。心折此时无一寸，梦魂不到关山难。
三吴漫游集唐·其二
作者：方凤
朝代：元
体裁：七言绝句

愿及行春更一年，中流箫鼓振楼船。不知何处吹芦管，城外风悲欲暮天。
三吴漫游集唐·其五
作者：方凤
朝代：元
体裁：七言绝句

华表峨峨有夜霜，海天愁思正茫茫。遥知汉使萧关外，泣上龙堆望故乡。
三吴漫游集唐·其八
作者：方凤
朝代：元
体裁：七言绝句

边风萧飒动江城，独上高楼故国情。碛里征人三十万，空教弟子学长生。
三吴漫游集唐·其六
作者：方凤
朝代：元
体裁：七言绝句

塞上风云接地阴，万方多难此登临。坐中有老沙场客，霄汉长悬捧日心。
三吴漫游集唐·其十
作者：方凤
朝代：元
体裁：七言绝句

洞庭西望楚江分，回首姑苏是白云。今日南湖采薇蕨，何时重谒圣明君。
三吴漫游集唐·其四
作者：方凤
朝代：元
体裁：七言绝句

孤云独鹤共悠悠，别作深宫一段愁。万乘旌旗何处在，白云犹似汉时秋。
三洞
作者：方凤
朝代：元
体裁：古风

金华北山三洞天，垂髫欲往今华颠。春风吹衣雨洗屐，瘦筇忽拄苍山烟。山高地平走幽涧，根络石上森楠楩。步从飞桥瞰石洞，崖色阅世知几年。风痕雾迹化异物，龙首昂左尾右旋。就中暗穴如蟆颐，急水泻碧鸣娲弦。溯流束炬照徒涉，肩背擦石行拳挛。水穷路夷内景得，以炬交烛穷幽玄。细纹蹙波涌浪接，皓彩凝雪飞霜鲜。大为狮子虎犀象，琐碎亦复蜂屯然。蜿蜒双蟠角尾具，一一玉爪拿苍坚。穹龟负甲色深墨，长蛇白质相萦缠。钟能钟声鼓能鼓，不假枞簴知谁悬。直棂斜槛藏湢室，短畦长町移原田。青云白霓五色霞，笑画败絮留丹铅。中途经过最深窅，伏身低眺洞口泉。空明一线隔远见，秋蟾浴海光婵娟。左岩袈衣颇横亘，叠摺众皱垂蹁跹。自馀神怪不可极，似凿非凿镌非镌。出登山腰叩中洞，外视石井闻潺潺。入深踏险思缒绠，长竿揭炬后且先。水帘可俯心为悼，到此十九归言遄。嗜奇不惮历磊砢，足以目故差轻便。翻身却望水帘处，银河天落悬吾前。常情疑复下百尺，积水定作神龙渊。石乾径辟却易进，玉笋拔地修而圆。宜为渊处乃为屋，亦或摩藓题新篇。同游怪我久未出，笑谓岂欲井底眠。林幽风起日已晚，犹睨高洞山之巅。薪蒸可买樵我导，不远数里仍攀缘。傍从石壁入深坼，如铁户限琼为櫋。俨然海相挂珠络，熟视始信非誇传。左为朝真正面入，便想笙鹤遨群仙。云霞波涛仙衣裳，奇诡岂必下洞专。歘然修梁架岩起，左右苍白龙形全。望中极底胜漆黑，双扉隐隐启半边。天光一道烛扉内，知此明罅从何穿。霤深壁峭不可往，安得插羽如飞鸢。嗟余兹游尚牵俗，身所骤历辞难宣。但思乞水学坡老，洗眼看字消馀年。
上元陈丞相宅观灯有作
作者：方凤
朝代：元
体裁：古风

渴龙入夜吼百川，无数鲛珠迸地圆。星斗撼天半欲落，五花琪树皆生烟。烟灯岂不胜花朵，踏歌何人增坎坷。风尘淮北驰羽书，金鼓江城赛灯火。君不见狄青宣抚荆湖间，上元张乐晏清班。忽然称疾灯未灭，五更已夺昆崙关。
与皋羽子善游宝掌山
作者：方凤
朝代：元
体裁：古风

宝掌一山何胜绝，老龙千载事已别。巉岩怪石峭森列，矫首三洞蹇奇崛。不知何年风雷烈，凿开混沌此瞥裂。高洞攀缘与天接，栖鹘所巢势嵽嵲。隙泉漏滴清且澈，薜萝为衣俨陈设。中之洞兮巧融结，四达坦明如我闼。低山一洞尤寒泬，铿然谷应合音节。共爱孤蝉远林咽，又疑帝子笙歌彻。乘风便觉神飞越，落景徘徊就僧榻。好向天风更搜抉，相期夜半踏明月。
东瓯雪中山茶盛开
作者：方凤
朝代：元
体裁：五言律诗

海色连蓬岛，同云一望迷。寒花空故故，醉酒只悽悽。卜世无三兆，伤心有五噫。仲宣楼上赋，愁绝不堪题。
九日同皋羽子善游白石龙湫用杜老九日蓝田韵
作者：方凤
朝代：元
体裁：七言律诗

尘埃隔处地天宽，选胜携觞且笑欢。不惜逍遥投杖屐，何妨磅礴解衣冠。晴馀岚重雨犹落，秋老天高酒易寒。世事悠悠双眼外，与君飞瀑醉中看。
书示同志
作者：方凤
朝代：元
体裁：五言律诗

尚觉浮名累，樵渔寄此身。寻盟潜勖德，证业喜知新。气谊生无间，文章合有神。毋徒涉城市，出处任风尘。
仙华山采茶诗
作者：方凤
朝代：元

轩娥遗瑞草，仙掌撑何年。苗蕊矗空壁，殊根蟠远天。蒙头莫可斸，垂脚或争传。冉冉雪霜饱，亭亭风日蠲。危哉梯鸟道，允矣获龙涎。丛檗杂丹鼎，湿云伴玉延。香真千里擅，苞结三生缘。夜荚抽雷后，春焙贡社前。一鎗滴瀼露，片碾捣和烟。碧涧规模绝，洪州气味悬。滑甘矜紫笋，幽馥讶青莲。既拣兔毫点，应添蟹眼煎。松涛生远韵，风致想真筌。七椀赓仝咏，三篇继羽编。醉乡已失路，摩室将逃禅。服食益人寿，何当煮汞铅。
仙华招隐
作者：方凤
朝代：元
体裁：五言排律

轩后悲苍剑，神娥下玉霄。攀髯初失梦，遗蜕尚凌歊。碧堕升棺影，青分产柱苗。山精依鹿竹，天雨湿鸡翘。有约成孤愤，无人重久要。豢龙因姓氏，使鹤误轩轺。冉冉将终老，冥冥不可招。无书寄青雀，有恨在中条。
八景胜概 其二 仙坛灵草
作者：方凤
朝代：元
体裁：五言绝句

葳蕤不记名，绝壁挂缕缕。果否垂衣年，丝麻绩蜂午。
八景胜概 其八 龙门飞瀑
作者：方凤
朝代：元

飞雪溅？砑，流云当面起。邂逅绿毛仙，临流同洗髓。
八景胜概·中峰啸月
作者：方凤
朝代：元
体裁：五言绝句

纵身尝决云，山月此晶皎。疑是七还丹，邠盼吐物表。
八景胜概·剑峡迟鸾
作者：方凤
朝代：元
体裁：五言绝句

峡中候帝子，青鸟空徘徊。搔首叩玄律，何当化鹤来。
八景胜概·华柱丹光
作者：方凤
朝代：元
体裁：五言绝句

何年撑空荒，截置珊瑚树。长日灿朝霞，芙蕖挹新露。
八景胜概·华柱丹光
作者：方凤
朝代：元

何年撑空荒，截置珊瑚树。长日灿朝霞，芙蕖挹新露。葳蕤不记名，绝壁挂缕缕。果否垂衣年，丝麻绩蜂午。纵身尝决云，山月此晶皎。疑是七还丹，邠盼吐物表。草木何丰彤，悬崖护丹穴。相传通鼎湖，深窈吹寒冽。峡中候帝子，青鸟空徘徊。搔首叩玄律，何当化鹤来。遥岑谁画卦，置此荆山鼎。乍可姹女飞，千秋觇溟涬。紫车贮药壶，日夕发光怪。不道洞府深，翻嫌八荒隘。飞雪溅？砑，流云当面起。邂逅绿毛仙，临流同洗髓。
八景胜概·卦尖望鼎
作者：方凤
朝代：元
体裁：五言绝句

遥岑谁画卦，置此荆山鼎。乍可姹女飞，千秋觇溟涬。
八景胜概·深穴嘘风
作者：方凤
朝代：元
体裁：五言绝句

草木何丰彤，悬崖护丹穴。相传通鼎湖，深窈吹寒冽。
八景胜概·药壶闪影
作者：方凤
朝代：元
体裁：五言绝句

紫车贮药壶，日夕发光怪。不道洞府深，翻嫌八荒隘。
八景胜槩 其三 中峰啸月
作者：方凤
朝代：元
体裁：五言绝句

耸身尝决云，山月此皛皎。疑是七还丹，彬斑吐物表。
八月十四寿吴良贵
作者：方凤
朝代：元
体裁：五言律诗

四十强而仕，斯言著礼经。抟鹏宜运海，振鹭且充庭。后夜中秋月，今朝南极星。耄夫频献酢，留眼看袍青。
冒雨渡浦阳江
作者：方凤
朝代：元
体裁：七言律诗

痴云千顷压江堧，寂寂篮舆破午烟。树杪楼台看近郭，渡头波浪忽滔天。舟依曲港难回楫，径转高陵每得筌。谁向龙山誇海国，一声铁笛女墙边。
北山道中
作者：方凤
朝代：元
体裁：五言律诗

拂衣去城市，信步踏晴泥。草意春风蚤，松阴野日西。语长忘路远，行近觉山低。更欲迟来此，穿林听鸟啼。
北山道中
作者：方凤
朝代：元
体裁：七言律诗

起犯春霜一径寒，清游乘兴约吟鞍。眼中最恨友朋少，尘外频闻山水宽。溪落旧痕枯野埠，树浮空翠湿危栏。岩头几处悬冰白，已作群羊化石看。
同胡汲仲兄弟登香远楼
作者：方凤
朝代：元
体裁：五言律诗

策杖探幽胜，同登况二难。江山双极目，宇宙一凭栏。春色啼莺破，孤城拥浪寒。遥遥烟霭里，犹作故宫看。
吴仲恭翠微楼九日落成和谢皋羽
作者：方凤
朝代：元

楼成楚菊芳菲候，客凑齐山酩酊期。与俗相追何日了，登高一啸洗秋悲。望穷碧落鸿飞外，归恋清樽月到时。野服从兹近萝薜，西风尘土莫轻吹。慈竹堂阴长露梢，又添杰阁俯江郊。眼空霞锦疑鸿字，手摘松枝碍鹤巢。野月散衣閒弄笛，墟烟隔水见编茅。望中尚与渔樵接，若处真能广绝交。
吴仲恭翠微楼九日落成和谢皋羽·其一
作者：方凤
朝代：元
体裁：七言律诗

楼成楚菊芳菲候，客凑齐山酩酊期。与俗相追何日了，登高一啸洗秋悲。望穷碧落鸿飞外，归恋清樽月到时。野服从兹近萝薜，西风尘土莫轻吹。
吴仲恭翠微楼九日落成和谢皋羽·其二
作者：方凤
朝代：元
体裁：七言律诗

慈竹堂阴长露梢，又添杰阁俯江郊。眼空霞锦疑鸿字，手摘松枝碍鹤巢。野月散衣閒弄笛，墟烟隔水见编茅。望中尚与渔樵接，若处真能广绝交。
吴清翁石桥
作者：方凤
朝代：元
体裁：七言律诗

金椎谁奋破山霆，趋石浑疑走六丁。间道便须横螮蝀，长竿先已竖蜻蜓。济川作略君堪纪，吟雪行藏我欲经。领取溪山好风月，更看高架翼然亭。
吴良贵雪中归
作者：方凤
朝代：元
体裁：七言律诗

别时黄菊映郊扉，转眼寒风刮毳衣。丰瑞正当三白见，修程适自四明归。因思水国银兼浪，胜看山乡玉作围。老去羊羔总陈迹，坐毡犹喜客堪依。
呈皋羽
作者：方凤
朝代：元
体裁：五言律诗

依依莲社客，斗酒共相酬。臭味语中得，荣名杯上浮。世情馀百变，吾道合千秋。肯信张平子，穷居但四愁。
和张子良
作者：方凤
朝代：元
体裁：五言律诗

寤寐溪山好，相过不厌频。诗留曾宿客，月照乍归人。率尔呼盘粲，凭谁辨主宾。未须陈咫尺，高谊总秋旻。
和陶渊明九日閒居韵
作者：方凤
朝代：元
体裁：七言律诗

小轩开傍小篱东，不但渊明有晋风。惟见幽芳为友发，谁知清兴与心同。犹怜推槛秋难老，更喜升樽酒不空。根本既能深保护，何愁霜雪傲寒冬。
咏霜叶寄皋羽善父
作者：方凤
朝代：元
体裁：五言律诗

秋尽吴江道，丹枫树树奇。叶为诗者色，霜乃画之师。望似醉乡近，疑犹花事迟。停云俄在念，倚杖未归时。
哭陆丞相秀夫
作者：方凤
朝代：元
体裁：五言律诗

祚微方拥幼，势极尚扶颠。鳌背舟中国，龙胡水底天。巩存周已晚，蜀尽汉无年。独有丹心皎，长依海日悬。
哭馀之张教授
作者：方凤
朝代：元
体裁：五言律诗

吾怜张仲蔚，青草少人行。晓帐萤犹湿，空山鹤自惊。徒馀八斗望，谁筑五言城。莽莽孤村外，王孙挂剑情。
客有问金华胜游者以诗叙其概
作者：方凤
朝代：元
体裁：七言律诗

赤松上下雨霏微，八咏楼头重拂衣。西港晴来汀草长，北岩幽处洞泉飞。风敲定磬鹿春过，月满丹台鹤夜归。历览因知古词客，盛誇云梦未全非。
宿保安寺
作者：方凤
朝代：元
体裁：五言律诗

扪萝山径迥，流水石桥分。一雨过秋寺，千峰生暮云。望穷迷野色，沙远见鸥群。烟霭苍茫外，寥寥清磬闻。
寄云林上人
作者：方凤
朝代：元
体裁：七言绝句

竹杖芒鞋去未能，鞅尘十丈苦相仍。去来今了三生事，输尔寒岩宴坐僧。
寄仇仁近
作者：方凤
朝代：元
体裁：古风

忆昔三浙湄，匆遽买舟诀。大海涨波涛，排空银浪掣。时方逢杪秋，凉风正凄绝。况复婴沈疴，残喘一身孑。落日古渡横，牵衣各呜咽。尚期营归馀，旋泛山阴雪。讵料人事迁，芳春竟五阅。宁无双鲤鱼，寒温叙曲折。顾兹悲愤衷，未足陈一切。阶前金凤花，当车行复辍。阁上西湖光，可似旧澄澈。
寄功父
作者：方凤
朝代：元
体裁：七言律诗

遗风日远日相疏，七载归来非故庐。烈屋漫思悬艾虎，忠臣空腹葬江鱼。云霄志气消磨后，锦绣园林破碎馀。酒盏更须拚酩酊，诗简聊示寄勤渠。
寄吴善父
作者：方凤
朝代：元
体裁：五言律诗

啧啧不得意，兴怀偏为君。犹为乞米帖，不作送穷文。纵酒长违俗，挥毫自出群。相思今夜雨，滴沥未堪闻。
寄柳道传黄晋卿两生
作者：方凤
朝代：元

大火且西逝，赫曦讵能为。丛竹覆孤馆，绿阴相蔽亏。人散众喧寂，独鸟嘤鸣随。想见探讨馀，层层发新知。傥不鄙朽拙，勉哉勤相遗。太璞散已久，鸿甄疑未均。惟有砥砺志，搜剥得其纯。勿以圭璋质，顽石置勿陈。君揽国香蕊，每与荆棘邻。荆棘岂不刺，反以扬素尘。盈盈黄菊丛，栽培费时日。依依五丝瓜，引蔓墙篱出。于今想新花，于今长秋实。花实岂不时，灌溉尚期密。毋令根荄伤，委弃等藜蒺。新秋凉气发，松籁调于喁。山房良静阒，文史淡足娱。吾心太虚廓，傥然万象俱。大观物物齐，何事分贤愚。遐哉金兰契，聊用布区区。
寄柳道传黄晋卿两生·其一
作者：方凤
朝代：元
体裁：古风

大火且西逝，赫曦讵能为。丛竹覆孤馆，绿阴相蔽亏。人散众喧寂，独鸟嘤鸣随。想见探讨馀，层层发新知。傥不鄙朽拙，勉哉勤相遗。
寄柳道传黄晋卿两生·其三
作者：方凤
朝代：元
体裁：古风

盈盈黄菊丛，栽培费时日。依依五丝瓜，引蔓墙篱出。于今想新花，于今长秋实。花实岂不时，灌溉尚期密。毋令根荄伤，委弃等藜蒺。
寄柳道传黄晋卿两生·其二
作者：方凤
朝代：元
体裁：古风

太璞散已久，鸿甄疑未均。惟有砥砺志，搜剥得其纯。勿以圭璋质，顽石置勿陈。君揽国香蕊，每与荆棘邻。荆棘岂不刺，反以扬素尘。
寄柳道传黄晋卿两生·其四
作者：方凤
朝代：元
体裁：古风

新秋凉气发，松籁调于喁。山房良静阒，文史淡足娱。吾心太虚廓，傥然万象俱。大观物物齐，何事分贤愚。遐哉金兰契，聊用布区区。
寄梁隆吉
作者：方凤
朝代：元
体裁：七言律诗

羡尔英年早息机，罗衣脱却著荷衣。黄醪白酿供吟咏，野史稗官漫是非。旧事横看东涧水，新餐谁共北山薇。金闺玉树思君甚，采药春华归未归。
对仙华雪怀
作者：方凤
朝代：元
体裁：七言律诗

仙华万仞石离离，山上崭崭万壑危。雪与梅花俱在望，琴携野鹤转相随。清如和靖西湖夜，兴如王猷剡上时。我欲酬诗追雅调，寒山鸟迹少于飞。
寿东先生
作者：方凤
朝代：元
体裁：七言律诗

黄菊香留晚节中，回头犹记矢悬蓬。细看南极寿者相，全与东山老子同。向日闾里门转大，此时庠序栋方隆。解衣推食虽私感，普为儒流更祝公。
忆同张子长游北山诸名胜
作者：方凤
朝代：元
体裁：五言排律

昔与张公子，翩翩访赤松。重来踰两纪，独去宿孤峰。古木苍陂映，禅房侧径通。夕阴千嶂黑，人静一灯红。幸及轩车会，宁辞杖屦从。相看如梦寐，健步愧儿童。春尽山仍好，林深涧忽穷。天低时堕雨，寺远偶闻钟。吊古田无鹿，探奇洞有龙。幽寻穿䆗窱，高步蹋玲珑。灵草多成药，疏篁不作丛。岚光疑晻暧，野色在空濛。下瞰疑无底，言旋复向东。岩阿依断础，烟嶂落飞淙。细路缘苔磴，危桥跨石谼。泉依山曲曲，云与树重重。巨刹标名岳，穹垣护亩宫。倚栏斜日下，入室老僧逢。零落螭头墨，荒凉马鬣封。不才持薄禄，终古愧高风。弛担云关里，传觞雪峡中。追随寻道侣，述作付文雄。急景真流电，浮生尚转蓬。后期观岁晏，来往意憧憧。
怀古题雪十首·伊川门雪
作者：方凤
朝代：元
体裁：古风

定夫中立希贤士，事师河南程叔子。门外雪深三尺绝，假寐觉来犹在此。口生铁石为肺肝，心欲求道宁知寒。他年传授称高弟，不愧芳名千万看。
怀古题雪十首·孙康书雪
作者：方凤
朝代：元
体裁：古风

富贵爨炊蜡代薪，贫家读书夜无灯。案头寒雪三光白，欲益披卷未所能。长绳难系青春日，功业良由勤苦得。獬冠他日立朝端，寒士声名满邦国。
怀古题雪十首·李伋郊雪
作者：方凤
朝代：元
体裁：古风

西湖无舟波冻合，孤山照人如玉立。太守徒行访隐君，门前净扫茶烟湿。坐谈会公幽怀开，寒梅吹香当酒杯。隐君平生厌城市，雪霁何妨公再来。
怀古题雪十首·李愬怀雪
作者：方凤
朝代：元
体裁：古风

有唐御极天所命，蠢尔孽臣作枭獍。克壮谋猷断乃成，出师不愁天雪盛。衔枚夜渡张柴村，西平有子国有孙。悬弧不固兵径入，擒取渠魁献至尊。
怀古题雪十首·苏武窖雪
作者：方凤
朝代：元
体裁：古风

子卿远使匈奴国，持节堂堂不肯屈。置之深窖死为神，饥齧毡衣渴饮雪。但怀忠赤自通神，未必长伴羝为群。西风吹堕上林雁，白发归来有麒麟。
怀古题雪十首·长安落雪
作者：方凤
朝代：元
体裁：古风

朔风琼粉如筛堕，四望民居绝烟火。路无行踪门反关，珍重先生独僵卧。洛阳令尹举孝廉，三冬喜爱照河南。有志何妨屡迁擢，要以清操除奸贪。
怀古题雪十首·陶谷茶雪
作者：方凤
朝代：元
体裁：古风

冯夷剪水飞九垓，琼花万树先春开。玉堂学士爱清味，取雪烹茶真快哉。堪笑娇娥党家妓，歌舞但知趋富贵。岂知吾儒俭素心，不誇文绮膏粱味。
怀古题雪十首·韩愈关雪
作者：方凤
朝代：元
体裁：古风

浮屠诞谩唐宗惑，大内王宫迎佛骨。披忠谏婴直逆鳞，远贬潮阳蛟鳄窟。雪寒蓝桥道路危，车儿追陪儿女悲。羁穷困苦暂时事，朝食南海无终期。
怀古题雪十首·韩王堂雪
作者：方凤
朝代：元
体裁：古风

圣主贤臣千载遇，夜雪皑皑幸其第。直爱榻外非吾家，欲下江南须早计。炽炭烧肉锦茵铺，细君行酒以嫂呼。鲁论自可相天下，何必区区泥上书。
怀龚山人圣予
作者：方凤
朝代：元
体裁：古风

西北有杰阁，岧峣切云天。绮窗通四望，绰约流苏悬。中有绝代人，端居方盛年。被服既殊众，容采亦鲜妍。瑶床置宝瑟，玉轸朱丝弦。有时扬妙指，泠泠宫商传。曲终恣仰頫，托契轩农先。靡曼谐里耳，大雅谁能怜。我欲往从者，淮海生寒烟。
故宫怨
作者：方凤
朝代：元
体裁：古风

白日欲落何王宫，腥云颓树生烈风。猕猱几年争聚族，饥蟒狞狰攫人肉。熊豨肆毒夜横行，刺蛆刲血多飞鼪。萤尻吐燄大如鹜，照见女鬼迎新故。寒更鸱吻空哀哀，谁能化鹤还归来。山都冶夷总难记，妖狐吹火月堕地。
春日集张元吉兄弟宅
作者：方凤
朝代：元
体裁：七言律诗

衔杯不让阮家风，况复阳春白雪融。调合西堂琴欲响，情深北海酒难空。诗题历历诸名迹，酬和年年几醉翁。未尽清狂尚期约，同看灯火月明中。
杂咏十首
作者：方凤
朝代：元

反哺乌曰慈，食母枭名恶。如乌莫如枭，人心当自觉。马舞睨禄山，猴朝识朱温。人岂不若兽，变故辄负恩。鹍鹏奋云霄，尺鴳栖野草。物各适其天，夫岂论大小。蜂房开户牖，蚁穴有官守。究竟物皆然，梦幻君知否。小哉蛮触战，鄙甚蛙黾怒。达人能大观，本以和平故。瑞世凤鸣阳，司晨鸡鸣丑。呶呶取人憎，乱蝉合缄口。蚕茧每利人，蛛网偏害物。利害夐不同，其间仅丝忽。猿啼不窥窗，牛驯常露地。伏虎与降龙，此理元无二。解牛中肯綮，相马外骊黄。从知得三昧，意到形自忘。蚁封罅隙地，蛙井咫尺天。那能致广大，此道谁为传。
杂咏十首·其一
作者：方凤
朝代：元
体裁：五言绝句

反哺乌曰慈，食母枭名恶。如乌莫如枭，人心当自觉。
杂咏十首·其七
作者：方凤
朝代：元
体裁：五言绝句

蚕茧每利人，蛛网偏害物。利害夐不同，其间仅丝忽。
杂咏十首·其三
作者：方凤
朝代：元
体裁：五言绝句

鹍鹏奋云霄，尺鴳栖野草。物各适其天，夫岂论大小。
杂咏十首·其九
作者：方凤
朝代：元
体裁：五言绝句

解牛中肯綮，相马外骊黄。从知得三昧，意到形自忘。
杂咏十首·其二
作者：方凤
朝代：元
体裁：五言绝句

马舞睨禄山，猴朝识朱温。人岂不若兽，变故辄负恩。
杂咏十首·其五
作者：方凤
朝代：元
体裁：五言绝句

小哉蛮触战，鄙甚蛙黾怒。达人能大观，本以和平故。
杂咏十首·其八
作者：方凤
朝代：元
体裁：五言绝句

猿啼不窥窗，牛驯常露地。伏虎与降龙，此理元无二。
杂咏十首·其六
作者：方凤
朝代：元
体裁：五言绝句

瑞世凤鸣阳，司晨鸡鸣丑。呶呶取人憎，乱蝉合缄口。
杂咏十首·其十
作者：方凤
朝代：元
体裁：五言绝句

蚁封罅隙地，蛙井咫尺天。那能致广大，此道谁为传。
杂咏十首·其四
作者：方凤
朝代：元
体裁：五言绝句

蜂房开户牖，蚁穴有官守。究竟物皆然，梦幻君知否。
次陈浦泉教授渡江韵
作者：方凤
朝代：元
体裁：五言律诗

笑拂湖亭柳，春归客亦归。塔云连岫暗，帆雨绝江飞。老觉游非壮，癯应遁却肥。有诗充古锦，尚不愧林扉。
止所吴公挽歌辞
作者：方凤
朝代：元

岳岳文豪共识名，归来风月恣弹评。竹阶过鹤窥棋局，花院流莺和乐声。灯酌萧閒期郑老，盆歌疏达慕庄生。何来排闼绯衣召，天上楼传白玉成。倦客囊书栖旧林，如兰交契岁寒心。行藏与共盟犹在，生死俄分感独深。丧宝可堪埋白璧，知音端合铸黄金。茱萸遍插明朝是，回首西风泪满襟。
止所吴公挽歌辞·其一
作者：方凤
朝代：元
体裁：七言律诗

岳岳文豪共识名，归来风月恣弹评。竹阶过鹤窥棋局，花院流莺和乐声。灯酌萧閒期郑老，盆歌疏达慕庄生。何来排闼绯衣召，天上楼传白玉成。
止所吴公輓歌辞·其二
作者：方凤
朝代：元
体裁：七言律诗

倦客囊书栖旧林，如兰交契岁寒心。行藏与共盟犹在，生死俄分感独深。丧宝可堪埋白璧，知音端合铸黄金。茱萸遍插明朝是，回首西风泪满襟。
游仙华山
作者：方凤
朝代：元
体裁：古风

仙华矗万仞，我乃庐其东。日夕与山对，今兹踏玲珑。起左信奔鹿，当前任啼狨。大啸崖石裂，一览天宇空。苍松饱风雨，绝壁挂老龙。樵斧不得睨，抚根憩吾躬。邈哉轩辕氏，问道由崆峒。龙髯一以远，千载悲遗弓。犹传少女灵，鍊玉于焉宫。山林重帝胄，香火明民衷。我来重怀古，揽涕临西风。何当刺飞流，一洗磊磈胸。
游宝掌山寺
作者：方凤
朝代：元
体裁：古风

兹辰欲有适，轩车偶来骎。斸苔北村南，荒竹晴窗阴。接语未及久，相邀指丛林。涧行任诘曲，岩眺经嵚崟。于时春早暄，生意见草心。红紫寂未动，万山苍翠深。伊予夙好游，忽忽老见侵。孤兴尚衡霍，遐思或巫黔。况此近居里，而能盍朋簪。裂石发悲啸，沿流引清斟。扪萝复忘疲，古洞穷幽寻。岂无声利痼，见笑山水淫。人生本来浮，世故未易任。藓崖拂前题，俛仰已昔今。我法姑用我，眷言属同襟。
答仇仁近
作者：方凤
朝代：元
体裁：五言律诗

城郭相过懒，山房翳薜萝。谷当嘉客遁，阿称硕人薖。竹径鸣驺断，芝坛野鹿多。松风云壑冷，扫石待狂歌。
答柳道传饷笋
作者：方凤
朝代：元
体裁：古风

东家鼎烹矜大嚼，西家呼卢赛乳酪。肉食那知儒素风，似君臭味将无同。知我山斋少白粲，随时易办松花饭。佐食投箸毋乃馋，筠笼新掘来幽岩。封题遥寄四五尾，歆然解剥出肌理。和以芹根及薤芽，醯盐澹著香无涯。黄齑脱粟绝滓腻，得此加餐检残笥。手把南华读一过，诗思陡涌如春波。题箑酬君君莫笑，胸中成竹谐清调。
翠微楼对竹会饮
作者：方凤
朝代：元
体裁：古风

缥渺飞楼修竹里，珠帘半捲清风起。月明十二画栏空，美人遥隔湘江水。夜深吹彻玉参差，引到丹山綵凤仪。还倚仙翁九节杖，翠云深处望安期。楚调歌残仍击节，檐外纷纷落苍雪。楼头醉卧笑元龙，一片岁寒心似铁。
药壶山寺步师远上人韵
作者：方凤
朝代：元
体裁：古风

旭日耀禅林，曈眬晃虚室。观心得无为，颇觉诗思逸。得句祈疾书，振衣陡焉失。持此證空空，一笑堕不律。
西鹿田寺听雨
作者：方凤
朝代：元
体裁：五言律诗

禅栖投倦客，山雨起更阑。窗叶散幽响，石林生峭寒。洞深犹暗瀑，江远忽飞湍。想像云萝外，应宜晓色看。
观阳山大石
作者：方凤
朝代：元
体裁：古风

殷勤挟小艇，迤逦登大石。怪险若神造，幽阒真鬼宅。凌汉龙头昂，负重龟背磔。倒拽万牛喘，列坐千人窄。眇视笑一拳，端拜俯半额。凭肩护胫酸，呼酒镇心忒。古壁剥旧题，灰窦碍颓屐。甫快雨忽晴，刚醉日欲夕。老禅嗜文词，短卷盈咫尺。挥毫神欲飞，云开万峰碧。
读西峰寺壁间诗
作者：方凤
朝代：元
体裁：七言律诗

出郭幽探约里程，竹篱小语忽云生。寺藏密树磬声得，客染流霞暑气清。煮茗每闻松湍落，长苔半与石床平。何来老衲吟魂尽，满壁多题世外情。
赠乐閒居士
作者：方凤
朝代：元
体裁：五言律诗

市远尘嚣隔，神閒幽事并。埽花怜竹影，煮茗讶松声。月与诗如约，琴将鹤互赓。冷香生碧落，秋梦不胜清。
赠张叔元镇帅
作者：方凤
朝代：元
体裁：七言排律

越东佳气郁巃嵷，捉鼻馨名久识公。结发蚤看翔艺苑，濡毫频见属诗筒。弃书忽学万人敌，秉钺尤誇一世雄。拔距三千堪敌忾，歌钟二八陋和戎。长驱誓捣燕幽北，大纛旋移浦汭东。重巩河山襄帝力，时垂竹帛励臣忠。东南半壁腾王气，杞梓全材恃将功。鹅鸭几惊消玉垒，熊罴屡奋壮金墉。玺书褒锡恩原厚，节钺招绥德愈隆。群策更能延俊彦，众讴先已遍旄童。深仁共颂绵瓜瓞，伟绩还期勒华嵩。
辽西曲
作者：方凤
朝代：元
体裁：古风

辽西八月边风急，塞草凝霜刁斗湿。旅雁嗷嗷思妇哀，锦机初罢流黄织。并州快剪裁作衣，制成千里寄相思。巧盘诘曲同心纽，附绣回旋锦字诗。诗长字字愁胸臆，纽比连环解难得。解难得时君莫谖，啼红认取封时痕。
述志
作者：方凤
朝代：元
体裁：七言律诗

只因生在胡元世，岂将褴褛换罗衣。壮图落落还中止，高蹈悠悠且遁肥。松竹森然真有味，衣冠整饬不须题。优游但效商山客，云谷丛生薤露稀。
述怀
作者：方凤
朝代：元
体裁：七言律诗

避元困守静庵眠，鸡犬无声乐自然。石上清吟萝月小，松间畅饮藓花斑。幽深最似螺蛳洞，岩险何须虎豹关。今愧缙绅惟隐晦，谁知四皓在商山。
送吴立夫
作者：方凤
朝代：元
体裁：古风

有人储书塞中肠，不能奋发为辞章。亦有英姿限时命，坎坷名不登文场。吴子妙年即秀颖，只字过眼终无忘。文如翻水溢万斛，昼夜不舍流汤汤。于今东南聚隽彦，奭然一发能穿杨。二十脱颖客毛遂，名登十九能低昂。亦如列宿二十八，有救天毕施之行。况子平生志远游，块坐已能穷八荒。从兹北上有历览，径到洪河经吕梁。青徐平野望不极，半万里程趋冀方。君不见龙门探奇气益壮，文豪千载同翱翔。
重阳对菊得菊字
作者：方凤
朝代：元
体裁：古风

怀哉止所翁，与我几觞菊。方当旧节来，已作秋原哭。会葬有远朋，风雨此淹宿。佳儿敬父执，姻友更敦睦。投辖不愧遵，设醴仍为穆。其如插萸遍，不见而翁独。悲欢今昨筵，还往东西毂。回首试长望，依依但云木。
重阳明日得日字
作者：方凤
朝代：元
体裁：古风

浮生聚尘轻，流景飞羽疾。故人已新阡，旧雨又今日。不惜酒饮狂，且须诗缚律。一笑复掀髯，天地何终毕。
题光风霁月楼
作者：方凤
朝代：元
体裁：古风

人间底处无风月，知用何时最佳绝。芳播崇楼淑气浮，影涵古桂清辉发。向来雅重无极翁，洒落襟怀与此同。去之百世犹彷佛，宛见道貌匡庐中。谁题品语黄太史，大书四字紫阳子。今从建水得此本，如拾蠙珠捲文绮。携归八咏双溪州，晏然直与造化游。无边妙处乃萃此，韪矣君家百尺楼。
题春寿堂
作者：方凤
朝代：元
体裁：古风

人皆构堂思奉身，吴氏构堂独养亲。人皆种花图炫眸，吴氏树萱可忘忧。慈亲鹤发寿且康，昆弟列罗如雁行。旦暮升堂直滫瀡，娱亲嬉舞斑衣裳。子能顺亲亲颜悦，和气盈盈蔼堂室。春风荆树发条枝，夜雨芝兰秀芽茁。由来孝道通神明，吴氏家世应昌荣。他年移孝事君主，定使芳名书信史。
题郑氏义门
作者：方凤
朝代：元
体裁：古风

人爱渭水清，毕竟河流浑。不知黄虞世，何处觅旌门。旌门纵百世，岂能外彝伦。祇因风气漓，遂表为义民。麟溪有寒泉，西流类拖绅。泉声遍塞耳，乱却牝鸡晨。夜帐泼烟黑，秋缸吐火红。六世孝友家，元属书声中。烂银铺作榜，绰楔何崔崔。户神似相语，莫遣阿奴来。人心一遭蛊，五官皆作魔。不赓斯干诗，却听燃萁歌。兄弟本一气，为利分汝尔。借问嗜利人，千载得不死。鸱鸮巢满林，何地不感恻。若非慈乌啼，血泪收不得。我身亲乃有，况此身外物。世人果何思，肝胆每相贼。当年朱两轓，回首血在颐。争如义门鬼，千载不馁而。何人非杨椿，如椿能几人。祇缘本心死，所以有缁磷。大树大十围，枝叶日敷蕃。愿培百尺土，庇此千岁根。
饯续古赘赵氏
作者：方凤
朝代：元
体裁：七言律诗

年华冠带玉辉辉，本悟秦风出赘扉。为要权宜就家室，不妨暂时别庭帏。化推正始馀麟厚，占协和鸣待凤飞。老我相亲垂十载，指期观子共于归。
鸿门讌同皋羽作
作者：方凤
朝代：元
体裁：古风

项王重瞳气盖世，叱咤喑哑万夫废。交割河山杯酒中，弱肉眈眈恣虎视。帐列爪士吞鲸鼍，神锋技击光荡摩。中有一人亦拔剑，是楚是汉舞婆娑。须臾壮夫拥盾入，怒目而语眦尽裂。项王喣妪无一言，楚国孤臣泪流血。玉玦何劳再三举，拂衣竟作彭城死。沐猴而冠何足云，君看五采成龙文。
□□□
作者：方回
朝代：元

□□□□□□□，□□□□□□□。□□□□□□□，□军不复过前村。句圆字稳削陈言，诗律吾曹合细论。五藁端能压南岳，后村死后有前村。
□□□·其一
作者：方回
朝代：元
体裁：七言绝句

□□□□□□□，□□□□□□□。□□□□□□□，□军不复过前村。
□□□·其二
作者：方回
朝代：元
体裁：七言绝句

句圆字稳削陈言，诗律吾曹合细论。五藁端能压南岳，后村死后有前村。
一笑
作者：方回
朝代：元
体裁：七言律诗

棘为篱落板为扉，堂上春山碧四围。前后相承花百种，往来自在燕双飞。卖田不耻因偿债，耽酒无厌更典衣。人道家贫诗却富，先生一笑久忘机。
丁亥元日二首
作者：方回
朝代：元

元日如常日，閒人更老人。后杯真寿酒，便服胜朝绅。何物称三品，今朝过六旬。候门怜稚子，莫放杏梢春。孰不闻钟起，吾犹拥褐眠。家人分两地，客邸跨三年。果蓏思携幼，粢盛忆祀先。故山归去好，当及挂灯前。
丁亥元日二首·其一
作者：方回
朝代：元
体裁：五言律诗

元日如常日，閒人更老人。后杯真寿酒，便服胜朝绅。何物称三品，今朝过六旬。候门怜稚子，莫放杏梢春。
丁亥元日二首·其二
作者：方回
朝代：元
体裁：五言律诗

孰不闻钟起，吾犹拥褐眠。家人分两地，客邸跨三年。果蓏思携幼，粢盛忆祀先。故山归去好，当及挂灯前。
丁亥十一月初八日南至二首
作者：方回
朝代：元

閒客何庸早起忙，高眠懒复问云祥。宦情不作葭灰动，吟笔宁争绣线长。逆旅四年逢此节，徒行六日可吾乡。冲风踏雪须归去，荠菜肥甜白酒香。涉险骑危一纪强，四惊阳复寓钱塘。山深黟歙生涯薄，水溢苏湖岁事荒。暂遣归宁怜小婢，尚迟绝少抚诸郎。官壶岂似无灰酒，有客携来亦尽觞。
丁亥十一月初八日南至二首·其一
作者：方回
朝代：元
体裁：七言律诗

閒客何庸早起忙，高眠懒复问云祥。宦情不作葭灰动，吟笔宁争绣线长。逆旅四年逢此节，徒行六日可吾乡。冲风踏雪须归去，荠菜肥甜白酒香。
丁亥十一月初八日南至二首·其二
作者：方回
朝代：元
体裁：七言律诗

涉险骑危一纪强，四惊阳复寓钱塘。山深黟歙生涯薄，水溢苏湖岁事荒。暂遣归宁怜小婢，尚迟绝少抚诸郎。官壶岂似无灰酒，有客携来亦尽觞。
丁亥生日纪事五首
作者：方回
朝代：元

千世谋生百念捐，穷空肯复受人怜。九还未悟长生诀，七帙初开本命年。寡欲自来甘淡薄，忘机时或放狂颠。归舟已办赍粮绝，犹欲经营买鹤钱。山路访僧规已定，晓楼闻雨事还非。今年生日无人识，几度儿曹望我归。清茗半瓯浮雪乳，古香一剂炷烟霏。割牲酾酒贫难办，只待天晴浣虱衣。我生之日忆我父，痛甚少游眠古藤。忍见金汤今堕甑，劣容诗礼尚传灯。策名作郡了无益，罔利肥家终不能。决定归欤守先墓，种瓜聊得似东陵。先君俊誉早飙驰，晚落蛮陬祸事奇。六十年前生子日，三千里外忆亲时。霍光擅汉人皆恐，侯景归梁国欲危。埋骨瘴烟抱冤愤，蓬莱水浅定前知。杯酒谁欤可共挥，残年心事转多违。颇闻铜柱征蛮急，孰念葵丘遏籴非。典质衣裳今已尽，留连舟楫可无归。故园堪共吾儿灌，政恐淫霖岁亦饥。
丁亥生日纪事五首·其一
作者：方回
朝代：元
体裁：七言律诗

千世谋生百念捐，穷空肯复受人怜。九还未悟长生诀，七帙初开本命年。寡欲自来甘淡薄，忘机时或放狂颠。归舟已办赍粮绝，犹欲经营买鹤钱。
丁亥生日纪事五首·其三
作者：方回
朝代：元
体裁：七言律诗

我生之日忆我父，痛甚少游眠古藤。忍见金汤今堕甑，劣容诗礼尚传灯。策名作郡了无益，罔利肥家终不能。决定归欤守先墓，种瓜聊得似东陵。
丁亥生日纪事五首·其二
作者：方回
朝代：元
体裁：七言律诗

山路访僧规已定，晓楼闻雨事还非。今年生日无人识，几度儿曹望我归。清茗半瓯浮雪乳，古香一剂炷烟霏。割牲酾酒贫难办，只待天晴浣虱衣。
丁亥生日纪事五首·其五
作者：方回
朝代：元
体裁：七言律诗

杯酒谁欤可共挥，残年心事转多违。颇闻铜柱征蛮急，孰念葵丘遏籴非。典质衣裳今已尽，留连舟楫可无归。故园堪共吾儿灌，政恐淫霖岁亦饥。
丁亥生日纪事五首·其四
作者：方回
朝代：元
体裁：七言律诗

先君俊誉早飙驰，晚落蛮陬祸事奇。六十年前生子日，三千里外忆亲时。霍光擅汉人皆恐，侯景归梁国欲危。埋骨瘴烟抱冤愤，蓬莱水浅定前知。
丁戊行
作者：方回
朝代：元
体裁：古风

丁日释奠集儒士，戊日赛社驩农民。四海干戈万事革，独此彷佛殷周因。古礼仅存吏治落，农极憔悴儒尤贫。章甫行市笑骂众，夫须服田科敛频。今年五月大霖雨，旧谷已□新□□。精凿有之敢靳价，万钱不得五斗陈。青衿生徒□困馁，白首父老空嚬呻。仲秋甲子雨益甚，山怀河溢阴踰旬。庭酹坛献想草草，瘠牲酸酒羞明神。一旦警急盗贼起，生聚未保明年春。钱塘儿女长市井，书灯耕耒两不亲。但知佚乐逐浮末，岂料离乱遭风尘。丁戊二祭实素昧，竞诧潮过天凉新。肯念道傍横死人，芙蓉金菊迎佳辰。
丁桥晓行
作者：方回
朝代：元
体裁：七言绝句

苕水无声镜面光，渔家孤艇泊中央。十幅生绡谁画得，一轮斜月一篷霜。
丁酉元日年七十一
作者：方回
朝代：元

晚节诗如白乐天，每逢元日有新篇。九胪唱第今三纪，七帙开端又一年。风雪五更怜过马，儿孙百指望归船。老身穷健无烦恼，犹倚文章卖酒钱。扶胥湾口铁山头，汗漫空为万里游。一第仅如晁济北，万诗堪继陆严州。可用老扶灵寿杖，也曾亲到结邻楼。馀生无所求于世，今世何人识故侯。
丁酉元日年七十一·其一
作者：方回
朝代：元
体裁：七言律诗

晚节诗如白乐天，每逢元日有新篇。九胪唱第今三纪，七帙开端又一年。风雪五更怜过马，儿孙百指望归船。老身穷健无烦恼，犹倚文章卖酒钱。
丁酉元日年七十一·其二
作者：方回
朝代：元
体裁：七言律诗

扶胥湾口铁山头，汗漫空为万里游。一第仅如晁济北，万诗堪继陆严州。可用老扶灵寿杖，也曾亲到结邻楼。馀生无所求于世，今世何人识故侯。
丁酉生日二首
作者：方回
朝代：元

今年五月冷非常，拥袖无聊一老尪。应俗但宜司马好，全生不必次公狂。绛人甲子差相近，皇考庚寅暗自伤。病酒客楼听泥屐，愁边更用雨淋浪。未苏残醉茗频煨，夙荷诸公载酒来。照镜所存唯雪鬓，典衣已尽况银杯。色婴单豹偶然耳，带索启期焉怨哉。弱水元无三万里，此心安处是蓬莱。
丁酉生日二首·其一
作者：方回
朝代：元
体裁：七言律诗

今年五月冷非常，拥袖无聊一老尪。应俗但宜司马好，全生不必次公狂。绛人甲子差相近，皇考庚寅暗自伤。病酒客楼听泥屐，愁边更用雨淋浪。
丁酉生日二首·其二
作者：方回
朝代：元
体裁：七言律诗

未苏残醉茗频煨，夙荷诸公载酒来。照镜所存唯雪鬓，典衣已尽况银杯。色婴单豹偶然耳，带索启期焉怨哉。弱水元无三万里，此心安处是蓬莱。
七十五翁吟
作者：方回
朝代：元
体裁：古风

衰翁七十五，犹有身世忧。暑不办寒计，朝始为夕谋。海若挟风伯，扫荡数十州。钱塘幸而免，湖已入城流。吾虽偶不死，生涯殊苟偷。米价不少减，钱刀何所求。长女亡六载，次女病未瘳。假使即勿药，嫁奁将焉筹。五男丧其幼，馀皆隐林丘。忆昔年十五，七月辛丑秋。郡治及祖居，一夜灰郁攸。倏忽六十载，将无坠箕裘。侥倖登一第，患难何其稠。滨死者累矣，尚存镜中头。行善丛谤议，施德招冤雠。久已致其仕，此生行且休。半饱半饥间，陈粟齑一瓯。鼎食拚鼎烹，吾非斯人俦。万事不如意，自取何怨尤。折腰复仰面，舐痔而封侯。何如醉茅柴，霞外鼾鼻齁。
七十翁五言十首
作者：方回
朝代：元

岂谓真成老，元来总堕虚。它乡身似雁，永夜眼如鱼。未觉知几早，惟嫌料事疏。纵无三阁馔，犹有五车书。愁与忧全异，欢于乐尚遥。百年元易度，一日却难消。玉叵圭中必，桐犹爨下焦。襟怀殊郁郁，纵目却飘飘。五月炎歊早，冰盘未荐瓜。客中如许热，林下岂无家。体炙巾缯火，肤斑点铁砂。一杯庆七十，汗滴暮楼霞。瘴疠金蚕毒，干戈铁马群。一生逃万死，百岁仅三分。遑恤恒饥子，姑留自祭文。醺醺人笑我，方寸不醺醺。七堠长亭路，前程已不多。最欺吾老者，绝奈后生何。去晚陶弘景，迷凶马伏波。幸逢黄菌耦，且赋紫芝歌。只影兼孤喙，攒眉更结喉。一生无大喜，万种有閒愁。冠豸羞言路，凭熊齿郡侯。休官十六载，不报破家雠。故人书见问，近况复如何。酒病沉绵剧，诗愁感慨多。胫枯全似鹤，髻小仅如螺。更许十年活，渔矶破几蓑。父母嗟难报，乾坤荷曲成。居然生寿相，颇亦窃诗名。箕子九畴范，太公三略兵。老身宁坎止，时彦或流行。诗家自有律，高处在平中。能使生为熟，何愁拙不工。严祠七里濑，汉鼎一丝风。敢谓方虚叟，还如陆放翁。紫阳山下住，问字足儒生。鲜果枝头熟，新醅瓮面清。学师朱仲晦，诗友许宣平。焉得孟能静，沧浪共濯缨。
七十翁五言十首·其一
作者：方回
朝代：元
体裁：五言律诗

岂谓真成老，元来总堕虚。它乡身似雁，永夜眼如鱼。未觉知几早，惟嫌料事疏。纵无三阁馔，犹有五车书。
七十翁五言十首·其七
作者：方回
朝代：元
体裁：五言律诗

故人书见问，近况复如何。酒病沉绵剧，诗愁感慨多。胫枯全似鹤，髻小仅如螺。更许十年活，渔矶破几蓑。
七十翁五言十首·其三
作者：方回
朝代：元
体裁：五言律诗

五月炎歊早，冰盘未荐瓜。客中如许热，林下岂无家。体炙巾缯火，肤斑点铁砂。一杯庆七十，汗滴暮楼霞。
七十翁五言十首·其九
作者：方回
朝代：元
体裁：五言律诗

诗家自有律，高处在平中。能使生为熟，何愁拙不工。严祠七里濑，汉鼎一丝风。敢谓方虚叟，还如陆放翁。
七十翁五言十首·其二
作者：方回
朝代：元
体裁：五言律诗

愁与忧全异，欢于乐尚遥。百年元易度，一日却难消。玉叵圭中必，桐犹爨下焦。襟怀殊郁郁，纵目却飘飘。
七十翁五言十首·其五
作者：方回
朝代：元
体裁：五言律诗

七堠长亭路，前程已不多。最欺吾老者，绝奈后生何。去晚陶弘景，迷凶马伏波。幸逢黄菌耦，且赋紫芝歌。
七十翁五言十首·其八
作者：方回
朝代：元
体裁：五言律诗

父母嗟难报，乾坤荷曲成。居然生寿相，颇亦窃诗名。箕子九畴范，太公三略兵。老身宁坎止，时彦或流行。
七十翁五言十首·其六
作者：方回
朝代：元
体裁：五言律诗

只影兼孤喙，攒眉更结喉。一生无大喜，万种有閒愁。冠豸羞言路，凭熊齿郡侯。休官十六载，不报破家雠。
七十翁五言十首·其十
作者：方回
朝代：元
体裁：五言律诗

紫阳山下住，问字足儒生。鲜果枝头熟，新醅瓮面清。学师朱仲晦，诗友许宣平。焉得孟能静，沧浪共濯缨。
七十翁五言十首·其四
作者：方回
朝代：元
体裁：五言律诗

瘴疠金蚕毒，干戈铁马群。一生逃万死，百岁仅三分。遑恤恒饥子，姑留自祭文。醺醺人笑我，方寸不醺醺。
七十翁吟七言十绝
作者：方回
朝代：元

自知酒量防踰矩，敢诧诗才妙斲轮。古圣贤心得丝许，虽非尼扁异愚民。顿尔缪为象山学，雕吾痛绝水心文。潜夫诗格温夫字，掩耳平生不愿闻。诗备众体更须熟，文成一家仍不陈。晚悔昨非思改纪，规随养气省心人。郑玄三礼王弼易，亦绘冕旒配孔庭。虚耗中原实卫霍，麒麟阁上也图形。一河绿水小楼前，八十老翁犹驾船。七十老翁幸静坐，有书不读真可怜。恨予生不及晦翁，撰杖鹅湖观异同。岂减游杨侍程子，未甘籍湜事韩公。脍炙鲸鹏吾不佞，撮扪蚤虱尔徒劳。泰山夜半见红日，政要人生著脚高。后山卒仅四十九，讳日崇宁一日前。当时假使馀七帙，忍见中原丙午年。周家八百年天下，文武焉知有赧王。老寿彭公亦馀骨，始知生死是兴亡。少陵诗诧古来希，老病馀生曷不归。不信神仙不信佛，死时惟裹破深衣。
七十翁吟七言十绝·其一
作者：方回
朝代：元
体裁：七言绝句

自知酒量防踰矩，敢诧诗才妙斲轮。古圣贤心得丝许，虽非尼扁异愚民。
七十翁吟七言十绝·其七
作者：方回
朝代：元
体裁：七言绝句

脍炙鲸鹏吾不佞，撮扪蚤虱尔徒劳。泰山夜半见红日，政要人生著脚高。
七十翁吟七言十绝·其三
作者：方回
朝代：元
体裁：七言绝句

诗备众体更须熟，文成一家仍不陈。晚悔昨非思改纪，规随养气省心人。
七十翁吟七言十绝·其九
作者：方回
朝代：元
体裁：七言绝句

周家八百年天下，文武焉知有赧王。老寿彭公亦馀骨，始知生死是兴亡。
七十翁吟七言十绝·其二
作者：方回
朝代：元
体裁：七言绝句

顿尔缪为象山学，雕吾痛绝水心文。潜夫诗格温夫字，掩耳平生不愿闻。
七十翁吟七言十绝·其五
作者：方回
朝代：元
体裁：七言绝句

一河绿水小楼前，八十老翁犹驾船。七十老翁幸静坐，有书不读真可怜。
七十翁吟七言十绝·其八
作者：方回
朝代：元
体裁：七言绝句

后山卒仅四十九，讳日崇宁一日前。当时假使馀七帙，忍见中原丙午年。
七十翁吟七言十绝·其六
作者：方回
朝代：元
体裁：七言绝句

恨予生不及晦翁，撰杖鹅湖观异同。岂减游杨侍程子，未甘籍湜事韩公。
七十翁吟七言十绝·其十
作者：方回
朝代：元
体裁：七言绝句

少陵诗诧古来希，老病馀生曷不归。不信神仙不信佛，死时惟裹破深衣。
七十翁吟七言十首
作者：方回
朝代：元

莫笑衰颓七十翁，老来柔外尚刚中。评诗青眼时虽白，借酒苍颜也自红。轻薄交游翻手雨，艰难仕宦打头风。休官至此六逢闰，能忍穷人不送穷。自笑衰颓七十翁，全将拙钝易豪雄。犹贤乎已思诗苦，不失其驰饮酒恭。女嫁男婚俱失望，廷胪殿对总书空。倚楼夜夜看星斗，未了昏钟又晓钟。一鸣场屋老书生，晚节蹉跎百不成。旧试卷忘涂注乙，新吟藁漫草真行。柄臣全似逢崔胤，座主徒劳识李程。第五阿房关许事，樊川终自有诗名。饱观代谢四时成，勿讶阴晴小变更。何许三牲聊淡食，向来五马亦徒行。长哦王粲登楼作，浪得朱云请剑名。我死故应非短命，彼饕谁果是长生。千古斯文未陆沉，夏因周继太骎骎。瓜分缪主獾郎学，灰烬阴传桧贼心。江总不惭同北狩，钟仪何限尚南音。一龛花院伤前事，犹胜棺穿蔓草深。幼孤何敢事儿嬉，闻道惟惭性钝迟。早尚虚文迷释老，晚参实学溯濂伊。五更灯火芸千卷，两世冠裳桂一枝。梦幻无成吾不怨，庾愁江恨鬓丝丝。神奇臭腐变穷通，宇宙纷纭醉眼中。邓禹第堪文学掾，刘歆早作国师公。干戈世故千岐异，礼乐民彝万古同。造化岂应全聩聩，秋来依旧有西风。几夜楼东晓望时，长庚缺月傍参旗。江湖已满焉能久，天地将秋更不疑。暑渐变凉差可喜，老难重少自堪悲。年来辈行凋零尽，诗卷中多赋挽诗。三十科名续父灯，岂知七十老无能。儿童半长馀犹幼，门户中衰久未兴。南亩尽捐犹有宅，白头垂秃已如僧。平生诗力秋尤健，万里霜天击怒鹰。颓龄侥倖古来稀，休致多年但欠归。决不再思龟左顾，幸犹免赋雉朝飞。江山如旧几寒暑，天地无情多是非。能办东篱一杯酒，可须疏傅有金挥。
七十翁吟七言十首·其一
作者：方回
朝代：元
体裁：七言律诗

莫笑衰颓七十翁，老来柔外尚刚中。评诗青眼时虽白，借酒苍颜也自红。轻薄交游翻手雨，艰难仕宦打头风。休官至此六逢闰，能忍穷人不送穷。
七十翁吟七言十首·其七
作者：方回
朝代：元
体裁：七言律诗

神奇臭腐变穷通，宇宙纷纭醉眼中。邓禹第堪文学掾，刘歆早作国师公。干戈世故千岐异，礼乐民彝万古同。造化岂应全聩聩，秋来依旧有西风。
七十翁吟七言十首·其三
作者：方回
朝代：元
体裁：七言律诗

一鸣场屋老书生，晚节蹉跎百不成。旧试卷忘涂注乙，新吟藁漫草真行。柄臣全似逢崔胤，座主徒劳识李程。第五阿房关许事，樊川终自有诗名。
七十翁吟七言十首·其九
作者：方回
朝代：元
体裁：七言律诗

三十科名续父灯，岂知七十老无能。儿童半长馀犹幼，门户中衰久未兴。南亩尽捐犹有宅，白头垂秃已如僧。平生诗力秋尤健，万里霜天击怒鹰。
七十翁吟七言十首·其二
作者：方回
朝代：元
体裁：七言律诗

自笑衰颓七十翁，全将拙钝易豪雄。犹贤乎已思诗苦，不失其驰饮酒恭。女嫁男婚俱失望，廷胪殿对总书空。倚楼夜夜看星斗，未了昏钟又晓钟。
七十翁吟七言十首·其五
作者：方回
朝代：元
体裁：七言律诗

千古斯文未陆沉，夏因周继太骎骎。瓜分缪主獾郎学，灰烬阴传桧贼心。江总不惭同北狩，钟仪何限尚南音。一龛花院伤前事，犹胜棺穿蔓草深。
七十翁吟七言十首·其八
作者：方回
朝代：元
体裁：七言律诗

几夜楼东晓望时，长庚缺月傍参旗。江湖已满焉能久，天地将秋更不疑。暑渐变凉差可喜，老难重少自堪悲。年来辈行凋零尽，诗卷中多赋挽诗。
七十翁吟七言十首·其六
作者：方回
朝代：元
体裁：七言律诗

幼孤何敢事儿嬉，闻道惟惭性钝迟。早尚虚文迷释老，晚参实学溯濂伊。五更灯火芸千卷，两世冠裳桂一枝。梦幻无成吾不怨，庾愁江恨鬓丝丝。
七十翁吟七言十首·其十
作者：方回
朝代：元
体裁：七言律诗

颓龄侥倖古来稀，休致多年但欠归。决不再思龟左顾，幸犹免赋雉朝飞。江山如旧几寒暑，天地无情多是非。能办东篱一杯酒，可须疏傅有金挥。
七十翁吟七言十首·其四
作者：方回
朝代：元
体裁：七言律诗

饱观代谢四时成，勿讶阴晴小变更。何许三牲聊淡食，向来五马亦徒行。长哦王粲登楼作，浪得朱云请剑名。我死故应非短命，彼饕谁果是长生。
七十翁吟五言古体十首
作者：方回
朝代：元

无妻牧犊子，带索荣启期。予亦年七十，幸犹未至兹。颇亦似陶翁，粗有五男儿。乃父休官早，致汝恒苦饥。挂冠六七闰，方当挂冠时。治生了无策，惟耽酒与诗。室人愧交谪，虽寿夫奚为。后死信无益，固穷谅何悲。昔闻老莱子，希年奉慈亲。佯作小儿啼，斓斑綵衣身。事有异天壤，予生何不辰。三岁丧吾父，万里南海滨。先君四难弟，今皆为古人。五房伯仲十，独予登七旬。道路谩奔走，灯火徒苦辛。此诗比蓼莪，一吟一伤神。先祖八十四，卒予生之年。先父五十六，予甫三岁焉。厥今七十叟，万死偶获全。过父岂不愧，逮祖恐未然。初学晚颇进，粗亦窥圣贤。常感知己恩，不报负我冤。梦寐此心明，暗室如青天。无田与儿孙，未为无所传。五男三女儿，侥倖肖吾祖。贤愚挂怀抱，笑陶敢效杜。长男近寄书，长女化为土。嗟予七十翁，哭此四十女。此女抱恨久，嫁不得其所。厥夫实鸱鸮，厥舅乃狼虎。谰讼欲杀予，破家谢官府。不禁毁璧痛，何啻茹荼苦。诗人而寿者，近有数老仙。后有陆放翁，前有曾茶山。亦复有二赵，南塘与章泉。年皆八九十，至今诗集传。南岳五藁出，岂无刘后村。老妓风水僧，两诗太不然。三生感容堂，晚节尤可怜。虚叟年七十，努力当勉旃。后山与简斋，仅年四十九。诗少句句佳，天地同不朽。予幼初学诗，一日赋一首。颓龄忽七十，诗果传后否。侥倖擢儒科，邂逅至郡守。几死坐此耳，诗于我何负。寿长诗故多，才短诗故丑。苟活许作诗，馀生付诗酒。晦庵感兴诗，本非得意作。近人辄效尤，以诗言理学。志南写柳吹，曼卿咏禽乐。我翁盛称之，岂不物象托。小巷旗誇酒，大贾褐怀璧。喝咄野狐禅，未必实有得。欧公不论文，孟子不言易。平生守所见，弱冠至七十。幼尝习古诗，生平不满百。人生如蜗牛，欲升一丈壁。我幸七尺身，燥土馀三尺。目此寸进难，涎尽喙不湿。平生修省心，不啻震虩虩。晚若蹈虎尾，更甚履愬愬。庶几其可免，宁受冻饥厄。徒步胜安车，亦勿乘下泽。今所以知古，赖世有书史。后所以信今，岂不亦藉此。昔在韩魏公，治平四载耳。仁皇实录就，贼贾独不尔。窃位十六年，不奏理庙纪。咸淳至德祐，抑又可知矣。国亡邪正混，衮挞笔孰泚。衰翁抱丹心，但恐将溘死。世短心徒长，日暮道更远。偶荣匪运泰，骤落非命蹇。王侯死无葬，将相谪不返。贱穷齿秃缺，尚许啖粝饭。配享宣尼庙，文学可商偃。云何从祀庑，传注王郑混。平生三万卷，晚节叶粪本。外华已焉哉，袯襫谢公衮。
七十翁吟五言古体十首·其一
作者：方回
朝代：元
体裁：古风

无妻牧犊子，带索荣启期。予亦年七十，幸犹未至兹。颇亦似陶翁，粗有五男儿。乃父休官早，致汝恒苦饥。挂冠六七闰，方当挂冠时。治生了无策，惟耽酒与诗。室人愧交谪，虽寿夫奚为。后死信无益，固穷谅何悲。
七十翁吟五言古体十首·其七
作者：方回
朝代：元
体裁：古风

晦庵感兴诗，本非得意作。近人辄效尤，以诗言理学。志南写柳吹，曼卿咏禽乐。我翁盛称之，岂不物象托。小巷旗誇酒，大贾褐怀璧。喝咄野狐禅，未必实有得。欧公不论文，孟子不言易。平生守所见，弱冠至七十。
七十翁吟五言古体十首·其三
作者：方回
朝代：元
体裁：古风

先祖八十四，卒予生之年。先父五十六，予甫三岁焉。厥今七十叟，万死偶获全。过父岂不愧，逮祖恐未然。初学晚颇进，粗亦窥圣贤。常感知己恩，不报负我冤。梦寐此心明，暗室如青天。无田与儿孙，未为无所传。
七十翁吟五言古体十首·其九
作者：方回
朝代：元
体裁：古风

今所以知古，赖世有书史。后所以信今，岂不亦藉此。昔在韩魏公，治平四载耳。仁皇实录就，贼贾独不尔。窃位十六年，不奏理庙纪。咸淳至德祐，抑又可知矣。国亡邪正混，衮挞笔孰泚。衰翁抱丹心，但恐将溘死。
七十翁吟五言古体十首·其二
作者：方回
朝代：元
体裁：古风

昔闻老莱子，希年奉慈亲。佯作小儿啼，斓斑綵衣身。事有异天壤，予生何不辰。三岁丧吾父，万里南海滨。先君四难弟，今皆为古人。五房伯仲十，独予登七旬。道路谩奔走，灯火徒苦辛。此诗比蓼莪，一吟一伤神。
七十翁吟五言古体十首·其五
作者：方回
朝代：元
体裁：古风

诗人而寿者，近有数老仙。后有陆放翁，前有曾茶山。亦复有二赵，南塘与章泉。年皆八九十，至今诗集传。南岳五藁出，岂无刘后村。老妓风水僧，两诗太不然。三生感容堂，晚节尤可怜。虚叟年七十，努力当勉旃。
七十翁吟五言古体十首·其八
作者：方回
朝代：元
体裁：古风

幼尝习古诗，生平不满百。人生如蜗牛，欲升一丈壁。我幸七尺身，燥土馀三尺。目此寸进难，涎尽喙不湿。平生修省心，不啻震虩虩。晚若蹈虎尾，更甚履愬愬。庶几其可免，宁受冻饥厄。徒步胜安车，亦勿乘下泽。
七十翁吟五言古体十首·其六
作者：方回
朝代：元
体裁：古风

后山与简斋，仅年四十九。诗少句句佳，天地同不朽。予幼初学诗，一日赋一首。颓龄忽七十，诗果传后否。侥倖擢儒科，邂逅至郡守。几死坐此耳，诗于我何负。寿长诗故多，才短诗故丑。苟活许作诗，馀生付诗酒。
七十翁吟五言古体十首·其十
作者：方回
朝代：元
体裁：古风

世短心徒长，日暮道更远。偶荣匪运泰，骤落非命蹇。王侯死无葬，将相谪不返。贱穷齿秃缺，尚许啖粝饭。配享宣尼庙，文学可商偃。云何从祀庑，传注王郑混。平生三万卷，晚节叶粪本。外华已焉哉，袯襫谢公衮。
七十翁吟五言古体十首·其四
作者：方回
朝代：元
体裁：古风

五男三女儿，侥倖肖吾祖。贤愚挂怀抱，笑陶敢效杜。长男近寄书，长女化为土。嗟予七十翁，哭此四十女。此女抱恨久，嫁不得其所。厥夫实鸱鸮，厥舅乃狼虎。谰讼欲杀予，破家谢官府。不禁毁璧痛，何啻茹荼苦。
七月三日朱用和罗弘道同访南山无竭师
作者：方回
朝代：元
体裁：古风

振骑出喧阓，榜舟浮广川。冠盖二三子，谓我扬先鞭。翳翳杉漆坞，膴膴禾黍田。篱闯拥稚髻，担观骈旅肩。是日告秋朔，暑絺稍轻便。瞩远喜野旷，讨幽忘道绵。维南孤崒嵂，中有西方仙。铁干万树古，金界千柱坚。湿藓滑侧磴，密荔凉深泉。道人瘦如腊，不见今三年。翠琰壁奇刻，丹涂架穹椽。脩竹洗人心，焉知红尘天。谑剧酒若失，机捷诗易圆。致爽潇洒阁，俯视乌龙颠。过帆倏灭没，聚市常熬煎。临轩十八公，老寿藤萝缠。与语若未对，风至忽粲然。斗牛之所莅，吴越封疆连。自泰伯勾践，以至衣锦钱。成败亦屡矣，变化若浮烟。嗟哉声利徒，群蚁争微膻。吾侪方寸中，皎月澄寒渊。少迷逐众嗜，晚悟羞前愆。会当摆俗鞅，来此禅窗眠。
七月二十三日闻城南火午至夜半怀归
作者：方回
朝代：元
体裁：七言律诗

月近参旗欲下弦，倚楼半夜独看天。故园入梦将千日，朝服离身已七年。汹汹火惊何不去，嗷嗷籴贵更堪怜。汉庭使者求民瘼，汲黯应须识后先。
七月初一日早起
作者：方回
朝代：元
体裁：五言律诗

太白星初上，参旗井钺连。新秋知几日，酷暑极今年。足不能离地，心常欲契天。水乡差得稔，亢旱念山田。
七月初一日晚大恶风而雨
作者：方回
朝代：元
体裁：七言律诗

焦原沸泽火云红，忽变煤炱漆暮空。定谪毒龙移旧穴，并驱奇鬼助狂风。落泥朱实争残果，劈瓦青株惜半桐。审雨堂中知是梦，未须豪横诧衰翁。
七月初一日淮浙大潮巨风亘古所无二首
作者：方回
朝代：元

等是耕王土，谁令住海滨。死沈凡几屋，生哭并无人。可痛淮连浙，兼忧广及闽。鲸鲵容此物，蝼蚁视吾民。浪祭推潮鬼，虚祈主地神。怀襄吾未见，七十五年身。江海诸州县，新秋捲飓风。楼台漂燕厦，城市化龙宫。舶宝千艘覆，亭盐万灶空。直令无片瓦，更许有孤篷。彻底沙洲扫，连根树木童。骨骸谁与殡，腐烂出尸虫。
七月初一日淮浙大潮巨风亘古所无二首·其一
作者：方回
朝代：元
体裁：五言排律

等是耕王土，谁令住海滨。死沈凡几屋，生哭并无人。可痛淮连浙，兼忧广及闽。鲸鲵容此物，蝼蚁视吾民。浪祭推潮鬼，虚祈主地神。怀襄吾未见，七十五年身。
七月初一日淮浙大潮巨风亘古所无二首·其二
作者：方回
朝代：元
体裁：五言排律

江海诸州县，新秋捲飓风。楼台漂燕厦，城市化龙宫。舶宝千艘覆，亭盐万灶空。直令无片瓦，更许有孤篷。彻底沙洲扫，连根树木童。骨骸谁与殡，腐烂出尸虫。
七月十五日书
作者：方回
朝代：元
体裁：六言诗

家贫难办素食，事忙不及草书。今日果然如此，古人可信非欤。
七月十日有感
作者：方回
朝代：元
体裁：五言排律

十年前此日，视篆上严州。借服初金佩，峨冠尚黑头。乾坤谁失驭，江海已横流。保土虽无恙，忘家弗自谋。寒门惊瓦裂，痴子困萍浮。追忆危阽急，都忘屈辱羞。众推真胆大，孰察暗眉愁。盗贼诛锄定，租佣减阁优。民功差稍稍，己事太悠悠。绵薄稀储峙，贪婪恣取求。冥怀随命运，失意起冤雠。屡跋三关马，更乘四渎舟。长城青冢月，大汉黑山秋。甫息台卿担，空馀季子裘。解官终欠早，破产复奚尤。酹柏悲先垄，畦蔬偃故丘。信书无一得，负债有千忧。倒箧衣俱典，连床药未瘳。不如穷百姓，何谓古诸侯。公论谁诗可，莲花博士俦。
万山堂呈史察使
作者：方回
朝代：元

□□□□□□□，□□□□□□□。□□□□□□□，□予年事雪盈头。药岩夏冷水泉润，茗屋午香窗户幽。相过端能坐终日，微吟清啸两无求。质肃英声盖九州，名孙吾获与之游。胸中所学万青简，堂上有亲双黑头。买砚新添行橐重，抄书勤过野庐幽。雕鞍长剑纷纷是，人物如斯岂易求。
万山堂呈史察使·其一
作者：方回
朝代：元
体裁：七言律诗

□□□□□□□，□□□□□□□。□□□□□□□，□予年事雪盈头。药岩夏冷水泉润，茗屋午香窗户幽。相过端能坐终日，微吟清啸两无求。
万山堂呈史察使·其二
作者：方回
朝代：元
体裁：七言律诗

质肃英声盖九州，名孙吾获与之游。胸中所学万青简，堂上有亲双黑头。买砚新添行橐重，抄书勤过野庐幽。雕鞍长剑纷纷是，人物如斯岂易求。
万山堂饮归
作者：方回
朝代：元
体裁：七言律诗

追怀往者数贤侯，得得经营续续脩。依旧夜栏低北斗，几番春絮委东流。同游尽道山能好，半醉谁知我独愁。乃后吾徒身亦死，题诗更有昔人不。
三十年吟
作者：方回
朝代：元
体裁：五言律诗

三十年为世，吾今迫六旬。儿时前辈尽，乱后善人贫。未测前途闇，空追往迹陈。所亲化埃土，犹入梦魂频。
三十年重到紫阳观
作者：方回
朝代：元
体裁：七言律诗

石路崎岖唤渡船，松萝穿尽望中烟。缪为白发二千石，轻别紫阳三十年。洞冷敛心归酒地，阁虚携眼上诗天。丹砂九转犹多事，解饮能吟即是仙。
三吊吟四首
作者：方回
朝代：元

市有印书叟，日印可千纸。间得工墨钱，苟足赡妻子。近欲役其人，告者谓已死。醉歌夜彻晓，熟卧呼不起。人鬼顷刻分，火葬骨骸燬。岂不谓达生，谁独能免此。险有不可测，能有不可恃。善泅狎波涛，篙工死于水。歙南百里许，有滩一何驶。昨日索我书，辞我庭下跪。明日沦小舟，肤发饫饘鲔。寄言得志者，徼倖未必是。湍溪涨梅潦，一夕十丈强。愚哉浴马僮，视之如寻常。高岸一失足，马尚能腾骧。僮尸不可得，漂流落何乡。握辔徒自谨，堕阱已足伤。人间平坦途，中亦有海洋。偶闻一人死，恻怛吁以惊。千人万人死，能不怆厥情。长平几性命，锐头付一坑。亡者抱永痛，胜喜功名成。功名岂不成，机心何时平。人心苟若此，谁谓天好生。
三吊吟四首·其一
作者：方回
朝代：元
体裁：古风

市有印书叟，日印可千纸。间得工墨钱，苟足赡妻子。近欲役其人，告者谓已死。醉歌夜彻晓，熟卧呼不起。人鬼顷刻分，火葬骨骸燬。岂不谓达生，谁独能免此。
三吊吟四首·其三
作者：方回
朝代：元
体裁：古风

湍溪涨梅潦，一夕十丈强。愚哉浴马僮，视之如寻常。高岸一失足，马尚能腾骧。僮尸不可得，漂流落何乡。握辔徒自谨，堕阱已足伤。人间平坦途，中亦有海洋。
三吊吟四首·其二
作者：方回
朝代：元
体裁：古风

险有不可测，能有不可恃。善泅狎波涛，篙工死于水。歙南百里许，有滩一何驶。昨日索我书，辞我庭下跪。明日沦小舟，肤发饫饘鲔。寄言得志者，徼倖未必是。
三吊吟四首·其四
作者：方回
朝代：元
体裁：古风

偶闻一人死，恻怛吁以惊。千人万人死，能不怆厥情。长平几性命，锐头付一坑。亡者抱永痛，胜喜功名成。功名岂不成，机心何时平。人心苟若此，谁谓天好生。
三天竺还五首
作者：方回
朝代：元

城中决定少新诗，便向湖光也未宜。我有新诗无数处，三天竺路笋舆迟。松枝垂地荫松身，恨不移家此卜邻。石上一根长数丈，似吾细看更无人。涧晴石出水穿沙，万树松杉隐数家。一鸟不鸣风不动，忽闻林下响缫车。山中事事胜人间，莫怪山翁喜入山。才说出山心不喜，又将身世堕尘寰。七十二翁头雪白，弱冠初游鬓如漆。除却一二老山僧，独来独往无人识。
三天竺还五首·其一
作者：方回
朝代：元
体裁：七言绝句

城中决定少新诗，便向湖光也未宜。我有新诗无数处，三天竺路笋舆迟。
三天竺还五首·其三
作者：方回
朝代：元
体裁：七言绝句

涧晴石出水穿沙，万树松杉隐数家。一鸟不鸣风不动，忽闻林下响缫车。
三天竺还五首·其二
作者：方回
朝代：元
体裁：七言绝句

松枝垂地荫松身，恨不移家此卜邻。石上一根长数丈，似吾细看更无人。
三天竺还五首·其五
作者：方回
朝代：元
体裁：七言绝句

七十二翁头雪白，弱冠初游鬓如漆。除却一二老山僧，独来独往无人识。
三天竺还五首·其四
作者：方回
朝代：元
体裁：七言绝句

山中事事胜人间，莫怪山翁喜入山。才说出山心不喜，又将身世堕尘寰。
三天竺道中
作者：方回
朝代：元
体裁：七言绝句

三天竺路渐平登，高似雷峰塔几层。山到无人行处好，松阴万树立孤僧。
三日□陪杨明府饮次前韵
作者：方回
朝代：元
体裁：七言律诗

阒其禅老居西堂，岂有门人拈瓣香。葛巾漉酒笑元亮，石室紬书输子长。勿嫌临邛家四壁，犹堪樊川月一箱。寄书麒麟阁上客，我自蓑衣君金章。
三月三日西湖第三桥四首
作者：方回
朝代：元

北曲南歌日日新，红妆不逐落红春。网鱼野老何曾觑，岂是心肠木石人。正月桥西卖酒家，柳初青眼草初芽。重来红紫随风雨，犹有野田黄菜花。尽道西湖久寂寥，红栏干落但空桥。细思未有苏堤日，且把閒愁著酒浇。野蔌随宜酒半醺，富儿盘馔拥红裙。兰亭会上无丝竹，芥蒂区区笑右军。
三月三日西湖第三桥四首·其一
作者：方回
朝代：元
体裁：七言绝句

北曲南歌日日新，红妆不逐落红春。网鱼野老何曾觑，岂是心肠木石人。
三月三日西湖第三桥四首·其三
作者：方回
朝代：元
体裁：七言绝句

尽道西湖久寂寥，红栏干落但空桥。细思未有苏堤日，且把閒愁著酒浇。
三月三日西湖第三桥四首·其二
作者：方回
朝代：元
体裁：七言绝句

正月桥西卖酒家，柳初青眼草初芽。重来红紫随风雨，犹有野田黄菜花。
三月三日西湖第三桥四首·其四
作者：方回
朝代：元
体裁：七言绝句

野蔌随宜酒半醺，富儿盘馔拥红裙。兰亭会上无丝竹，芥蒂区区笑右军。
三月二十九夜二更杭火焚花巷寿安坊至四月一日寅卯止
作者：方回
朝代：元
体裁：古风

倾国倾城誇美色，千金万金供首饰。武林城中花巷名，绍兴年前人未识。亮死瓜洲再讲和，巷名不为栽花窠。象珠翠玳玉笄外，紫紫红红裁绮罗。是时永嘉有佳士，叹嗟花巷名太侈。繁华渐盛古朴衰，书谓乡人非美事。谁知骜集一朝非，妇鬟女髻弥芳菲。冠梳簪珥向晓卖，百伪一真无关讥。戊戌年冬十月十，爇此阛阓成瓦砾。岂料郁攸再作祟，庚子春残小尽日。一十六度蓂荚新，两见焦头花巷人。买卖假花牟厚利，坐此得罪于神明。君不见九重一言轩轾易，头白纷纷无忌讳。人人一朵牡丹春，四海太平呼万岁。
三月二十九日饮杭州路耿同知花园
作者：方回
朝代：元
体裁：诗

巢燕春泥久已融，虞弦节近鼓薰风。枝枝烂熟樱桃紫，朵朵争妍芍药红。冠豸霁威贤御史，雕虫得隽老诗翁。十分蚕麦今年稔，我辈何妨酒一中。
三月二十日张君輗约饮王子由紫霞道院酒字为韵
作者：方回
朝代：元
体裁：古风

城中残春未识春，城外心赏无不有。今年春寒晚乃暖，尚馀飞絮忘高柳。西湖孰谓西子老，虽老绝胜登徒丑。刺水乍见新荷翻，衔泥莫辨乳燕耦。儿曹恶陈争喜新，好以玄鬓嘲白首。遮莫少年自得志，看人轻肥但袖手。今朝天色适可意，张丈殷兄总閒叟。此一秃翁许追随，琳宫菊花问开否。主客十人人能诗，冥搜远讨心欲呕。何如平易任天真，索纸便作龙蛇走。仇仙笑指皋亭山，横塞武林当水口。不尔歌舞百万家，焉能奕世长保守。我独睥睨寿星寺，欺孤柄臣据其右。一朝击死木棉庵，头颅可朽臭不朽。向来世故未深识，折腰此人觊升斗。追忆谢傅小忍语，窃虞桓玄锡命九。山河变幻泗鼎没，脱身万死亦云偶。升沉得丧俱置之，天地古今一杯酒。乍聚忽散醉忽醒，浮生邂逅理难久。王侯皂隶浪分别，顷刻白衣化苍狗。
三月八日百五节林敬舆携酒约盛元仁戴帅初方万里访赵仲实宣慰于西湖第五桥之曲港南山书院五首
作者：方回
朝代：元

第五桥通曲港船，直摇春水到门前。休官久作渔竿客，扶老来寻鹤氅仙。畴曩欢娱如昨日，今吾衰飒最高年。旧坟新冢石羊马，且举残杯莫怆然。湖山春色已如斯，城市原来了不知。百五韶华全似画，二三名胜总能诗。忽惊我辈相携处，谁识吾人始到时。五十四年前弱冠，设盆犹忆唱闽词。暮年无不与心违，节物过从事总非。何处青梅尝煮酒，谁家红药试单衣。半酣便合拿舟去，骤热犹容借扇归。忽忆向来独立处，雪天閒看白鸥飞。生长西湖死葬湖，兴言舟子与农夫。全家衣食凭摇橹，历世儿孙学荷锄。布衲劣兼蓑笠有，齑汤恐并酱醯无。金盘玉箸环歌舞，午鬨昏空一任渠。后生谁识旧西湖，除却山僧树总无。何至梅仙坟亦掘，惟应葛岭鬼当诛。红裙鞭镫追游女，白首端章笑腐儒。两盏三杯更多感，不如烂醉眼模糊。
三月八日百五节林敬舆携酒约盛元仁戴帅初方万里访赵仲实宣慰于西湖第五桥之曲港南山书院五首·其一
作者：方回
朝代：元
体裁：七言律诗

第五桥通曲港船，直摇春水到门前。休官久作渔竿客，扶老来寻鹤氅仙。畴曩欢娱如昨日，今吾衰飒最高年。旧坟新冢石羊马，且举残杯莫怆然。
三月八日百五节林敬舆携酒约盛元仁戴帅初方万里访赵仲实宣慰于西湖第五桥之曲港南山书院五首·其三
作者：方回
朝代：元
体裁：七言律诗

暮年无不与心违，节物过从事总非。何处青梅尝煮酒，谁家红药试单衣。半酣便合拿舟去，骤热犹容借扇归。忽忆向来独立处，雪天閒看白鸥飞。
三月八日百五节林敬舆携酒约盛元仁戴帅初方万里访赵仲实宣慰于西湖第五桥之曲港南山书院五首·其二
作者：方回
朝代：元
体裁：七言律诗

湖山春色已如斯，城市原来了不知。百五韶华全似画，二三名胜总能诗。忽惊我辈相携处，谁识吾人始到时。五十四年前弱冠，设盆犹忆唱闽词。
三月八日百五节林敬舆携酒约盛元仁戴帅初方万里访赵仲实宣慰于西湖第五桥之曲港南山书院五首·其五
作者：方回
朝代：元
体裁：七言律诗

后生谁识旧西湖，除却山僧树总无。何至梅仙坟亦掘，惟应葛岭鬼当诛。红裙鞭镫追游女，白首端章笑腐儒。两盏三杯更多感，不如烂醉眼模糊。
三月八日百五节林敬舆携酒约盛元仁戴帅初方万里访赵仲实宣慰于西湖第五桥之曲港南山书院五首·其四
作者：方回
朝代：元
体裁：七言律诗

生长西湖死葬湖，兴言舟子与农夫。全家衣食凭摇橹，历世儿孙学荷锄。布衲劣兼蓑笠有，齑汤恐并酱醯无。金盘玉箸环歌舞，午鬨昏空一任渠。
三月六日再用韵二首
作者：方回
朝代：元

忘形尔汝日诗酒，闭户拒客笑泄柳。慷慨酩酊属我辈，若楚云梦吞八九。隔桥暂许作邻人，莫待寄书凭雁鳞。聚首良难分手易，人生谁得自由身。百杯不乱善食酒，如手捧玉肘生柳。貌醉心醒戒亢悔，一斟一酌乾用九。犹龙世岂无斯人，渔网可致皆常鳞。蜾蠃螟蛉勿浪语，得似刘伶鸡肋身。
三月六日再用韵二首·其一
作者：方回
朝代：元
体裁：古风

忘形尔汝日诗酒，闭户拒客笑泄柳。慷慨酩酊属我辈，若楚云梦吞八九。隔桥暂许作邻人，莫待寄书凭雁鳞。聚首良难分手易，人生谁得自由身。
三月六日再用韵二首·其二
作者：方回
朝代：元
体裁：古风

百杯不乱善食酒，如手捧玉肘生柳。貌醉心醒戒亢悔，一斟一酌乾用九。犹龙世岂无斯人，渔网可致皆常鳞。蜾蠃螟蛉勿浪语，得似刘伶鸡肋身。
三月初五日同诸友自城南游水西书事
作者：方回
朝代：元
体裁：古风

步出城南门，衣袂飘和风。风中有花香，不问紫与红。万山似无罅，一水能自通。插云石色古，喷雪滩声雄。夙闻长庚伯，来访宣平翁。想见巉岩间，悠然支孤筇。吾侪复此游，啸歌渡船中。未渡东望西，既渡西眺东。东西互眺望，所至随不同。乃知佳山水，变态焉可穷。荦确陟层巘，茂密穿深丛。仓卒未暇往，虚皇紫阳宫。僧窗亦可人，脩竹攒青空。足用展极目，遥天送归鸿。更有真趣泉，一泓磨精铜。隶扁故自佳，韵语亦大工。至宝识者少，烟雨埋昏雺。英气决不泯，定复月贯虹。万世永无极，百年俱有终。为问羊叔子，何如王无功。晚生未闻道，邂逅华颠童。酒酣诗不成，归途竟匆匆。但苦嘲诙剧，谈锋森战攻。达人当两忘，一付亡是公。
三月初五日孟君复王元俞治中十人同会分韵得诗字
作者：方回
朝代：元
体裁：古风

春光九十日，半为风雨欺。人生一百年，怀抱无好时。兹辰复何辰，晴烟霏柳丝。佳友可我意，閒愁忽如遗。座客有十人，十人皆能诗。景色既已妍，谈笑无相疑。酌酒不计数，惟醉以为期。阄韵有险易，鹤头侧复垂。上巳后二日，此会竟大奇。芥蒂死生间，吾尝笑羲之。王侯宰槐国，蚁身不自知。顾此一梦耳，不饮庸非痴。
三月十一日问政山次刘元煇韵
作者：方回
朝代：元
体裁：古风

禊节去未远，是日天更朗。微寒护馀芳，春野绿渺莽。爰从峻岭登，岂殊茂林赏。支策拄云汉，举袖拂星象。遐瞩两眸豁，徐步一足往。年迈忽臻兹，时平犹忆曩。誉竹谈亹亹，吊松色怏怏。青空鹳鹤唳，碧甃蜗牛上。龛金窥扁颜，簪玉观塑像。孰谓幽谷僻，有此殊庭敞。豪饮杯杯满，清吟字字响。佳儿奉亲老，高第事师长。考击谢钟鼓，倾写竭瓮盎。自可作画图，未易绝梦想。吾家酴醾花，高架政堪仰。能来一中之，勿待南飙爽。
三月十七夜大雷雨用韵酬俞好问四首
作者：方回
朝代：元

彻夜无眠直到明，拟春晴又不春晴。酒材劣致平原督，花事愁闻望帝声。病体惯经寒热證，倦途浑忘短长程。五年浩荡江湖梦，犹喜相逢得友生。恶风夜汹疾雷频，稍卧还兴起倒身。政复花时如此雨，谁知我辈本无春。破衣垢腻疮饶痒，短被斜攲脚倦伸。挨耐天明招敢叟，能来破闷赖斯人。薄有盐醯胹竹孙，夜寒城郭似荒村。远更已觉踰三鼓，独酌无聊罄一樽。此道粗闻元自少，众人欲杀幸犹存。盲风怪雨青灯暗，庄蝶难凭入梦魂。倦眠书砚付埃氛，烟尽当窗一篆云。黠鼠谁令如鬼物，痴猫吾欲与弹文。雨馀自揣薪槱绝，客里尤怜仆厮勤。花尽春残不须惜，好谋归棹趁南薰。
三月十七夜大雷雨用韵酬俞好问四首·其一
作者：方回
朝代：元
体裁：七言律诗

彻夜无眠直到明，拟春晴又不春晴。酒材劣致平原督，花事愁闻望帝声。病体惯经寒热證，倦途浑忘短长程。五年浩荡江湖梦，犹喜相逢得友生。
三月十七夜大雷雨用韵酬俞好问四首·其三
作者：方回
朝代：元
体裁：七言律诗

薄有盐醯胹竹孙，夜寒城郭似荒村。远更已觉踰三鼓，独酌无聊罄一樽。此道粗闻元自少，众人欲杀幸犹存。盲风怪雨青灯暗，庄蝶难凭入梦魂。
三月十七夜大雷雨用韵酬俞好问四首·其二
作者：方回
朝代：元
体裁：七言律诗

恶风夜汹疾雷频，稍卧还兴起倒身。政复花时如此雨，谁知我辈本无春。破衣垢腻疮饶痒，短被斜攲脚倦伸。挨耐天明招敢叟，能来破闷赖斯人。
三月十七夜大雷雨用韵酬俞好问四首·其四
作者：方回
朝代：元
体裁：七言律诗

倦眠书砚付埃氛，烟尽当窗一篆云。黠鼠谁令如鬼物，痴猫吾欲与弹文。雨馀自揣薪槱绝，客里尤怜仆厮勤。花尽春残不须惜，好谋归棹趁南薰。
三月十八日甲子晴
作者：方回
朝代：元
体裁：七言律诗

夜夜春寒渐觉轻，桐花十日过清明。去年稔更今年稔，壬子晴兼甲子晴。楼阁相望饶客醉，干戈不用保农耕。老儒八十心无事，依旧吟窗剔短檠。
三月旦晚晴
作者：方回
朝代：元
体裁：五言律诗

社雨弥三日，先之雹与雷。已疑春色尽，忽逐晚晴回。佳笋常迟出，奇花每后开。微寒胜骤暖，更莫十分催。
三桥旅邸遇雪
作者：方回
朝代：元
体裁：七言律诗

酝云蒸雾暖如烘，一夜南风变北风。不似寻常响窗纸，渐惊分寸压船篷。粉妆已斗佳人白，酒面还输老子红。记取今年呵冻笔，三桥西岸小楼中。
三竺道中三首
作者：方回
朝代：元

武林风物异他乡，三竺山行草亦香。村落寻常绩麻处，隔帘时复见红妆。少人行处路方佳，半著僧鞋半草鞋。直到全无马粪处，山僮竹帚扫松钗。石溪清浅不容舟，但有常常绿水流。莫道江湖风浪阔，此中涓滴是源头。
三竺道中三首·其一
作者：方回
朝代：元
体裁：七言绝句

武林风物异他乡，三竺山行草亦香。村落寻常绩麻处，隔帘时复见红妆。
三竺道中三首·其三
作者：方回
朝代：元
体裁：七言绝句

石溪清浅不容舟，但有常常绿水流。莫道江湖风浪阔，此中涓滴是源头。
三竺道中三首·其二
作者：方回
朝代：元
体裁：七言绝句

少人行处路方佳，半著僧鞋半草鞋。直到全无马粪处，山僮竹帚扫松钗。
三贤堂已无官卖其址
作者：方回
朝代：元
体裁：七言绝句

三贤无像亦无堂，败柳犹垂赤土墙。官卖神祠有前例，熙宁丞相起坊场。
三贤堂移入西湖新书院
作者：方回
朝代：元
体裁：七言绝句

湖边莫怪旧祠荒，士女何曾炷瓣香。赖是人心犹未泯，深衣迎奉入书堂。
三贪叹
作者：方回
朝代：元
体裁：古风

十月蛇当蛰，锦文遨道边。碎首毙农梃，人蛇胡不然。鼠窃不以夜，腐尸供鸱鸢。白昼自掇祸，人鼠宜戒旃。猛豹落槛阱，割皮充席毡。人中亦有豹，勿恃多金钱。蛇鼠喻官吏，豹以喻将焉。三贪逭天诛，听此三叹篇。
上元再题
作者：方回
朝代：元
体裁：七言绝句

梅残万点路傍雪，桃露一班梢上红。惆怅六鳌山已去，了无情绪答春风。
上元晚晴
作者：方回
朝代：元
体裁：古风

所谓上元者，俗以侈升平。汉用方士说，祠祭夜达明。爇炬或始此，游观实何名。年登庶事遂，春早芳意萌。冶妆饰粉黛，豪奏喧丝笙。愚玩夺稚魄，淫窥荡狂情。天宝覆唐都，宣和倾汴京。词人丽唱在，物极良足惊。一隅颇完盛，四运遄代更。戍守列万里，镇防连百城。崛起间窃发，交驰事遐征。昏黑烟火灭，哭声无歌声。晓雨花信过，夜蟾桂轮清。时节既如此，焉问阴与晴。
上元立春
作者：方回
朝代：元
体裁：七言律诗

华灯綵胜两逢迎，美景良辰未易并。花信风初回肃杀，柳梢月岂异承平。神鳌观阙山何在，旅雁汀洲水复生。可待紫姑问休咎，买牛西崦课儿耕。
上南行十二首
作者：方回
朝代：元

初过城南门，即过城下渡。岂无小笋舆，未若且徒步。霜重船板滑，水涸岸石露。我老人不识，小让樵者路。历险极可畏，升高宜少休。岭水东西分，终亦归同流。臧获相尔汝，借灶燃枯槱。五里一酌酒，聊以娱兹游。我不上南山，垂近四十载。山中花瓢翁，尚与山俱在。据高瞰人世，昔田今为海。道傍魏公亭，柱化础亦败。七里南山边，更作三里程。十里旧榷界，双桥酒有声。身老友朋尽，事殊时代更。茅店迷处所，饮徒眠九京。金焦大小孤，号为天下奇。繄此水中岑，突兀颇似之。千古几洚水，蛟龙不能移。寄言瓮牖士，守道当如兹。溪北曰富登，溪南曰富代。其西曰泽富，富固人所爱。民贫今已极，名实殊不对。此村名杏村，杏花果安在。昔闻马粪巷，今涉牛矢岭。无牛亦无矢，步步入佳境。望我端人居，时焉一引领。亦如马粪边，王谢芳更永。叶有义谓何，根有即叶有。登岭问地名，强辨果是否。我观松柏竹，青青黄落后。叶有有此叶，可以观此守。斯人近云亡，华算八十四。登堂拜画像，衣冠昂古制。有子身不死，科名今九世。焉知三家村，乃见万乘器。弃官逃世名，居此深谷中。谷深夜更深，剧谈滋无穷。照壁书灯青，煨炉茶火红。门外晓鸡鸣，天地号霜风。君子贵淡交，不在杯炙间。主人苦留客，因辞乃得还。中道逢故旧，酒肉又如山。半醉可以去，岂不知时艰。谈笑复谈笑，竟忘早与晚。翩翻凌深波，恍惚度层巘。醉身但觉轻，归路不知远。人生常如兹，百年亦易遣。
上南行十二首·其一
作者：方回
朝代：元
体裁：古风

初过城南门，即过城下渡。岂无小笋舆，未若且徒步。霜重船板滑，水涸岸石露。我老人不识，小让樵者路。
上南行十二首·其七
作者：方回
朝代：元
体裁：古风

昔闻马粪巷，今涉牛矢岭。无牛亦无矢，步步入佳境。望我端人居，时焉一引领。亦如马粪边，王谢芳更永。
上南行十二首·其三
作者：方回
朝代：元
体裁：古风

我不上南山，垂近四十载。山中花瓢翁，尚与山俱在。据高瞰人世，昔田今为海。道傍魏公亭，柱化础亦败。
上南行十二首·其九
作者：方回
朝代：元
体裁：古风

斯人近云亡，华算八十四。登堂拜画像，衣冠昂古制。有子身不死，科名今九世。焉知三家村，乃见万乘器。
上南行十二首·其二
作者：方回
朝代：元
体裁：古风

历险极可畏，升高宜少休。岭水东西分，终亦归同流。臧获相尔汝，借灶燃枯槱。五里一酌酒，聊以娱兹游。
上南行十二首·其五
作者：方回
朝代：元
体裁：古风

金焦大小孤，号为天下奇。繄此水中岑，突兀颇似之。千古几洚水，蛟龙不能移。寄言瓮牖士，守道当如兹。
上南行十二首·其六
作者：方回
朝代：元
体裁：古风

溪北曰富登，溪南曰富代。其西曰泽富，富固人所爱。民贫今已极，名实殊不对。此村名杏村，杏花果安在。
上南行十二首·其十
作者：方回
朝代：元
体裁：古风

弃官逃世名，居此深谷中。谷深夜更深，剧谈滋无穷。照壁书灯青，煨炉茶火红。门外晓鸡鸣，天地号霜风。
上南行十二首·其十一
作者：方回
朝代：元
体裁：古风

君子贵淡交，不在杯炙间。主人苦留客，因辞乃得还。中道逢故旧，酒肉又如山。半醉可以去，岂不知时艰。
上南行十二首·其十二
作者：方回
朝代：元
体裁：古风

谈笑复谈笑，竟忘早与晚。翩翻凌深波，恍惚度层巘。醉身但觉轻，归路不知远。人生常如兹，百年亦易遣。
上南行十二首·其四
作者：方回
朝代：元
体裁：古风

七里南山边，更作三里程。十里旧榷界，双桥酒有声。身老友朋尽，事殊时代更。茅店迷处所，饮徒眠九京。
上回岭
作者：方回
朝代：元
体裁：古风

儿时度大庾，未识险与艰。剑阁天下壮，老矣无由攀。兹岭同我名，穷源路如环。一重复一掩，千弯仍万弯。怒石跃奇鬼，淙流出其间。高处望来处，井底忽升天。为言上复上，何如居庸关。
上饶周君梦至梅花洞吟曰我家本住梅花洞一阵风来一阵香为赋长句
作者：方回
朝代：元
体裁：古风

帝敕王家专管竹，子猷高风谁可续。西州间生文与可，后来特判筼筜谷。帝敕陶家专管菊，千载渊明一影独。分司旁出可无人，醉插齐山容杜牧。梅花天下第一花，天下好诗翰林家。孤山山下清浅水，疏影年年横复斜。水中漉影出此句，美玉凿石金淘沙。至今和靖一丘壑，敢有代者需齐瓜。乾坤故异醯鸡瓮，元来别有梅花洞。玉堂不隔蓬与弱，自是世人肉身重。周郎妙年有仙骨，月夜往来跨鸾凤。自言家住梅洞中，怕泄天机称是梦。芙蓉城主传石丁，洞天是处花冥冥。莲花博士薇花郎，玉阶除拜时告廷。世间善赋梅花者，定皆梅洞诸仙灵。梅洞梅洞果何在，七十万里天常青。
下回岭
作者：方回
朝代：元
体裁：古风

上岭何所苦，一步一气喘。下岭何所苦，一步一脚软。直视三千丈，石梯落层巘。终须到平处，尚作屈曲转。彼犹可通车，太行羊肠坂。此乃不容步，险甚蜀道栈。回首望木杪，千里百里远。
下营晓行二首
作者：方回
朝代：元

霜锲驼裘耳欲冰，谁家先我已宵兴。道傍篱落遮丛筱，隔火荧荧见一灯。月淡云浓弄晓晴，草中白处路微明。垂鞭缓辔十馀里，始听鸣鸡第一声。
下营晓行二首·其一
作者：方回
朝代：元
体裁：七言绝句

霜锲驼裘耳欲冰，谁家先我已宵兴。道傍篱落遮丛筱，隔火荧荧见一灯。
下营晓行二首·其二
作者：方回
朝代：元
体裁：七言绝句

月淡云浓弄晓晴，草中白处路微明。垂鞭缓辔十馀里，始听鸣鸡第一声。
下长安堰
作者：方回
朝代：元
体裁：古风

已雪又复雨，天寒行路难。船中寒尚可，未若堰头寒。已雨又欲雪，泥深行路迷。岸边泥尚可，未若堰头泥。官船买船逾十丈，终日牵攀仅能上。小船不阔五尺者，大船塞之不容下。堰夫惯见甘途污，轴胶缆断相号呼。得钱赡家计未愚，不惜身如牛与猪。人生劣可足衣食，何必来此堰头立。
不寐
作者：方回
朝代：元
体裁：七言律诗

孤灯独榻夜难晨，秋气初寒展转频。每怪未尝成梦寐，自怜何苦费精神。非关世事兼身事，欲学贤人与圣人。更著冰霜当七十，向来虚费几青春。
不寐
作者：方回
朝代：元
体裁：七言律诗

眇忽微茫一入思，穿天匝地遍垓维。残秋夜静山深处，孤客灯昏酒醒时。自宝此身方有寿，不穷我辈更无诗。少陵同谷七歌在，每一歌之泪欲垂。
不寐十首
作者：方回
朝代：元

清寒雪夜天，攲枕暗灯前。总为多思虑，常令少睡眠。著书传后世，讲学绍先贤。老死将无日，空閒十二年。孤灯深夜半，何乃抚床为。道左时难料，心方世岂知。孰刊前代史，肯作近人诗。黠鬼应相笑，乾坤一老痴。暮年无寐意，灯与影应知。谁复名三叛，空劳赋五噫。今人难与语，来世尚堪期。准易扬雄业，真成覆瓿为。无寐复无寐，自知仍自知。少狂今始悔，宿疾尚堪医。雪水消残酒，灯花送好诗。元龙湖海气，老矣复何施。世间无限事，总不属閒人。必欲伸公论，宁如爱老身。武成难尽信，泰誓尚非真。卫府公闾语，何哉彼鬼神。夜眠才合眼，即见此诸公。骸骨已应朽，精神犹自通。老怀常忽忽，暮景极匆匆。知己恩难报，皇天识寸衷。雪声兼雨声，静听到残更。为底常无寐，宁当有不平。食多嫌气浊，衾薄觉神清。万古书灯眼，心常与共明。涉世形容悴，违时嗜好偏。偶犹身未死，岂为己无眠。道丧文趋刻，谈高学类禅。申生真毙犬，望帝竟啼鹃。竺国轮回说，诬民断勿疑。还知已死后，即是未生时。六道何凭考，三身故强推。反终更原始，不寐试深思。细字昏难读，孤灯冷独挑。黄齑馀口味，白豆验心苗。玉枕方春梦，金门正早朝。先生唯默坐，窗外雨萧萧。
不寐十首·其一
作者：方回
朝代：元
体裁：五言律诗

清寒雪夜天，攲枕暗灯前。总为多思虑，常令少睡眠。著书传后世，讲学绍先贤。老死将无日，空閒十二年。
不寐十首·其七
作者：方回
朝代：元
体裁：五言律诗

雪声兼雨声，静听到残更。为底常无寐，宁当有不平。食多嫌气浊，衾薄觉神清。万古书灯眼，心常与共明。
不寐十首·其三
作者：方回
朝代：元
体裁：五言律诗

暮年无寐意，灯与影应知。谁复名三叛，空劳赋五噫。今人难与语，来世尚堪期。准易扬雄业，真成覆瓿为。
不寐十首·其九
作者：方回
朝代：元
体裁：五言律诗

竺国轮回说，诬民断勿疑。还知已死后，即是未生时。六道何凭考，三身故强推。反终更原始，不寐试深思。
不寐十首·其二
作者：方回
朝代：元
体裁：五言律诗

孤灯深夜半，何乃抚床为。道左时难料，心方世岂知。孰刊前代史，肯作近人诗。黠鬼应相笑，乾坤一老痴。
不寐十首·其五
作者：方回
朝代：元
体裁：五言律诗

世间无限事，总不属閒人。必欲伸公论，宁如爱老身。武成难尽信，泰誓尚非真。卫府公闾语，何哉彼鬼神。
不寐十首·其八
作者：方回
朝代：元
体裁：五言律诗

涉世形容悴，违时嗜好偏。偶犹身未死，岂为己无眠。道丧文趋刻，谈高学类禅。申生真毙犬，望帝竟啼鹃。
不寐十首·其六
作者：方回
朝代：元
体裁：五言律诗

夜眠才合眼，即见此诸公。骸骨已应朽，精神犹自通。老怀常忽忽，暮景极匆匆。知己恩难报，皇天识寸衷。
不寐十首·其十
作者：方回
朝代：元
体裁：五言律诗

细字昏难读，孤灯冷独挑。黄齑馀口味，白豆验心苗。玉枕方春梦，金门正早朝。先生唯默坐，窗外雨萧萧。
不寐十首·其四
作者：方回
朝代：元
体裁：五言律诗

无寐复无寐，自知仍自知。少狂今始悔，宿疾尚堪医。雪水消残酒，灯花送好诗。元龙湖海气，老矣复何施。
不恨
作者：方回
朝代：元
体裁：五言律诗

鼓腹千年有，平心一物无。粗能全晚节，不敢恨穷途。岂少真君子，何求老腐儒。春风香百草，千丈古松枯。
与孟能静饮联句复和三首
作者：方回
朝代：元

三月一日春如酒，红是桃花绿杨柳。人生不醉欲如何，不如意常十八九。暂兹袖公补天手，谁能钳我谈天口。挹斗酌海两相逢，天风吹入无何有。三月三日一觞酒，同上危楼望晴柳。岂可不饮负此春，向来风雨十朝九。何必水边看丽人，何必水晶行素鳞。曲阜桥边同一醉，杭州城里两閒身。仕宦可止不止酒，乃所愿学陶五柳。春夏秋冬皆有花，四时无日不重九。莫欺左持蟹螯手，莫笑涎流面车口。醉能题壁又能歌，德行文章总无有。
与孟能静饮联句复和三首·其二
作者：方回
朝代：元
体裁：古风

暂兹袖公补天手，谁能钳我谈天口。挹斗酌海两相逢，天风吹入无何有。
与孟能静饮联句复和三首·其五
作者：方回
朝代：元
体裁：古风

仕宦可止不止酒，乃所愿学陶五柳。春夏秋冬皆有花，四时无日不重九。莫欺左持蟹螯手，莫笑涎流面车口。醉能题壁又能歌，德行文章总无有。
与孟能静饮联句复和三首·其四
作者：方回
朝代：元
体裁：古风

何必水边看丽人，何必水晶行素鳞。曲阜桥边同一醉，杭州城里两閒身。
与孟能静饮联句復和三首·其一
作者：方回
朝代：元
体裁：古风

三月一日春如酒，红是桃花绿杨柳。人生不醉欲如何，不如意常十八九。
与孟能静饮联句復和三首·其三
作者：方回
朝代：元
体裁：古风

三月三日一觞酒，同上危楼望晴柳。岂可不饮负此春，向来风雨十朝九。
与起来芳三上人游北山寺
作者：方回
朝代：元
体裁：古风

癖性爱古寺，郁郁乌龙山。癖性爱古树，万松拥禅关。偶与二三僧，共此一日閒。索茗古寺里，系马古树间。树古生凉飙，寺古殊尘寰。古貌各清怪，古心俱恬憪。忽有古笛声，牧儿度前湾。古人谓不足，古风斯已还。
丙戌元日二首
作者：方回
朝代：元

犹忆儿时襁褓中，天南跋涉到江东。间关岭海三千里，倏忽星霜六十翁。追远无涯心事苦，苟生何益暮途穷。雪消日薄寒尤力，独倚危楼数过鸿。歙山严濑寄荆扉，想见同时雪正飞。柳动梅残惊岁换，儿寒女瘦望予归。百年偏许诗名在，双鬓能知世事非。社友踏泥肯相顾，酒钱更欲典春衣。
丙戌元日二首·其一
作者：方回
朝代：元
体裁：七言律诗

犹忆儿时襁褓中，天南跋涉到江东。间关岭海三千里，倏忽星霜六十翁。追远无涯心事苦，苟生何益暮途穷。雪消日薄寒尤力，独倚危楼数过鸿。
丙戌元日二首·其二
作者：方回
朝代：元
体裁：七言律诗

歙山严濑寄荆扉，想见同时雪正飞。柳动梅残惊岁换，儿寒女瘦望予归。百年偏许诗名在，双鬓能知世事非。社友踏泥肯相顾，酒钱更欲典春衣。
丙戌十一月二十八日南至寓杭
作者：方回
朝代：元
体裁：五言律诗

卧厌邻人聒，晨兴亦喜晴。心知云气好，眼眩日华明。吾事元无节，南方暂偃兵。新妆小儿女，谁识旧承平。
丙戌除夕次韵仁近二首
作者：方回
朝代：元

岁穷犹此客，不早见几微。岂易赊邻酝，何惭典故衣。馀寒当有几，小忍未为非。野烧回青润，春山饱蕨薇。盆梅开欲尽，翠干已苔深。物极容春蛰，人穷自陆沈。钟知浮世事，灯识老儒心。冶陌饶芳草，衰迟肯重寻。
丙戌除夕次韵仁近二首·其一
作者：方回
朝代：元
体裁：五言律诗

岁穷犹此客，不早见几微。岂易赊邻酝，何惭典故衣。馀寒当有几，小忍未为非。野烧回青润，春山饱蕨薇。
丙戌除夕次韵仁近二首·其二
作者：方回
朝代：元
体裁：五言律诗

盆梅开欲尽，翠干已苔深。物极容春蛰，人穷自陆沈。钟知浮世事，灯识老儒心。冶陌饶芳草，衰迟肯重寻。
丙申元日五绝
作者：方回
朝代：元

新年仍著旧年衣，老健深惭七十希。一炷炉香拜天地，今春早早买船归。五更春雨细无声，石路溅泥齿屐鸣。后饮屠苏懒奔走，可能也喜鹁鸠晴。雪馀连雨满城泥，喝道宵行万马蹄。昨夜隔年书未点，瓶梅灯畔一枝低。送寒迎暖柳梢知，风自东来著意吹。百万人家贺新岁，几家荼垒有新诗。案上瓶梅阅两年，添花未有买花钱。东风恰似怜穷客，吹到新诗四五篇。
丙申元日五绝·其一
作者：方回
朝代：元
体裁：七言绝句

新年仍著旧年衣，老健深惭七十希。一炷炉香拜天地，今春早早买船归。
丙申元日五绝·其三
作者：方回
朝代：元
体裁：七言绝句

雪馀连雨满城泥，喝道宵行万马蹄。昨夜隔年书未点，瓶梅灯畔一枝低。
丙申元日五绝·其二
作者：方回
朝代：元
体裁：七言绝句

五更春雨细无声，石路溅泥齿屐鸣。后饮屠苏懒奔走，可能也喜鹁鸠晴。
丙申元日五绝·其五
作者：方回
朝代：元
体裁：七言绝句

案上瓶梅阅两年，添花未有买花钱。东风恰似怜穷客，吹到新诗四五篇。
丙申元日五绝·其四
作者：方回
朝代：元
体裁：七言绝句

送寒迎暖柳梢知，风自东来著意吹。百万人家贺新岁，几家荼垒有新诗。
丙申生日七十自赋二首
作者：方回
朝代：元

先君无罪谪封川，天畀遗孤出瘴烟。忽到古希年七十，犹思上大化三千。苦吟足可编诗史，狂醉真宜号谪仙。五子传家无一物，聊将书册当青毡。一尺光阴七寸馀，暗惊前路恐无馀。匹如月欠三分满，又似蓂飘六片初。学问文章俱废忘，科名官职总空虚。诸孙中有小丁亥，十岁应能读我书。
丙申生日七十自赋二首·其一
作者：方回
朝代：元
体裁：七言律诗

先君无罪谪封川，天畀遗孤出瘴烟。忽到古希年七十，犹思上大化三千。苦吟足可编诗史，狂醉真宜号谪仙。五子传家无一物，聊将书册当青毡。
丙申生日七十自赋二首·其二
作者：方回
朝代：元
体裁：七言律诗

一尺光阴七寸馀，暗惊前路恐无馀。匹如月欠三分满，又似蓂飘六片初。学问文章俱废忘，科名官职总空虚。诸孙中有小丁亥，十岁应能读我书。
丙申重九前后得今日都无病一句成十首
作者：方回
朝代：元

今日都无病，清晨独倚楼。端能常自遣，孰谓不堪忧。老谢人间事，寒添雨后秋。江天诗满眼，可似贾胡留。今日都无病，康强百不忧。近霜黄菊月，过雨紫兰秋。可醉岂容避，欲归遄复休。寒衣浆补办，此外更何求。今日都无病，沉吟算此生。誓将全晚节，懒复问脩程。畏事防忧患，收心入老成。近时学康节，更敢竞时名。今日都无病，今年粗慰心。西风田畯喜，南斗岁星临。人老颜如雪，家贫菊似金。典衣作重九，犹可一杯斟。今日都无病，移盆看菊花。极知诗易脔，唯苦酒难赊。政用匆匆过，何妨小小差。重阳七十度，大半在天涯。今日都无病，重阳酒满樽。浅斟聊慰意，高枕恐消魂。杜老萸难得，陶家菊尚存。邻人送糕果，遥忆小儿孙。今日都无病，黄花酒一觞。登临怜老者，风雨过重阳。稔岁真希有，南天始欲凉。馀生容苟活，不敢昧苍苍。今日都无病，重阳倏又过。浊醪常醉好，佳菊未开多。岂必皆时节，焉容不啸歌。一樽二三友，风雨奈予何。今日都无病，持杯得自如。空行万里路，枉读一生书。可奈多魔障，真当弃腐馀。休官十六载，此计未全疏。今日都无病，閒将往事思。不为一己计，宁受百人欺。老钝文章拙，温恭礼数卑。临风一杯酒，此意未全衰。
丙申重九前后得今日都无病一句成十首·其一
作者：方回
朝代：元
体裁：古风

今日都无病，清晨独倚楼。端能常自遣，孰谓不堪忧。老谢人间事，寒添雨后秋。江天诗满眼，可似贾胡留。
丙申重九前后得今日都无病一句成十首·其七
作者：方回
朝代：元
体裁：古风

今日都无病，黄花酒一觞。登临怜老者，风雨过重阳。稔岁真希有，南天始欲凉。馀生容苟活，不敢昧苍苍。
丙申重九前后得今日都无病一句成十首·其三
作者：方回
朝代：元
体裁：古风

今日都无病，沉吟算此生。誓将全晚节，懒复问脩程。畏事防忧患，收心入老成。近时学康节，更敢竞时名。
丙申重九前后得今日都无病一句成十首·其九
作者：方回
朝代：元
体裁：古风

今日都无病，持杯得自如。空行万里路，枉读一生书。可奈多魔障，真当弃腐馀。休官十六载，此计未全疏。
丙申重九前后得今日都无病一句成十首·其二
作者：方回
朝代：元
体裁：古风

今日都无病，康强百不忧。近霜黄菊月，过雨紫兰秋。可醉岂容避，欲归遄复休。寒衣浆补办，此外更何求。
丙申重九前后得今日都无病一句成十首·其五
作者：方回
朝代：元
体裁：古风

今日都无病，移盆看菊花。极知诗易脔，唯苦酒难赊。政用匆匆过，何妨小小差。重阳七十度，大半在天涯。
丙申重九前后得今日都无病一句成十首·其八
作者：方回
朝代：元
体裁：古风

今日都无病，重阳倏又过。浊醪常醉好，佳菊未开多。岂必皆时节，焉容不啸歌。一樽二三友，风雨奈予何。
丙申重九前后得今日都无病一句成十首·其六
作者：方回
朝代：元
体裁：古风

今日都无病，重阳酒满樽。浅斟聊慰意，高枕恐消魂。杜老萸难得，陶家菊尚存。邻人送糕果，遥忆小儿孙。
丙申重九前后得今日都无病一句成十首·其十
作者：方回
朝代：元
体裁：古风

今日都无病，閒将往事思。不为一己计，宁受百人欺。老钝文章拙，温恭礼数卑。临风一杯酒，此意未全衰。
丙申重九前后得今日都无病一句成十首·其四
作者：方回
朝代：元
体裁：古风

今日都无病，今年粗慰心。西风田畯喜，南斗岁星临。人老颜如雪，家贫菊似金。典衣作重九，犹可一杯斟。
东坡真迹
作者：方回
朝代：元
体裁：七言绝句

欧苏一代两文忠，赖是滁阳起醉翁。谁欲儋州杀坡老，靖康战血鼓腥风。
东山庙
作者：方回
朝代：元
体裁：七言律诗

灵迹从来擅胜游，兹山亦复甲吾州。杉腰一殿悬金屋，云脚千家耸画楼。钟鼓邻僧新院宇，桑麻平世旧田畴。乾坤大数谁能问，生者聊存死即休。
东晋
作者：方回
朝代：元
体裁：七言律诗

刘琨劝进岂无闻，王猛临终亦有云。秽史汝能诬正统，老伧谁实莅馀分。山阴禊事流觞帖，彭泽归来植杖文。二物万年终不泯，可能草木张吾军。
丞相大观文马公先生挽词三首
作者：方回
朝代：元

四载咸淳相，艰哉去国情。极知几事密，或遂好谋成。董卓徵荀爽，陈桓免晏婴。为公翻左汉，尚觉寸丹明。病笃辞台席，明年遂失襄。少容公展布，岂遽国危亡。此老为微子，吾君类偃王。欺孤木绵鬼，寸斩亦何伤。天地干戈阻，门生合会丧。谓传和相钵，有腼陆公庄。衰钝辜陶冶，危疑去庙廊。空怀精卫意，无奈海茫茫。
丞相大观文马公先生挽词三首·其一
作者：方回
朝代：元
体裁：五言律诗

四载咸淳相，艰哉去国情。极知几事密，或遂好谋成。董卓徵荀爽，陈桓免晏婴。为公翻左汉，尚觉寸丹明。
丞相大观文马公先生挽词三首·其三
作者：方回
朝代：元
体裁：五言律诗

天地干戈阻，门生合会丧。谓传和相钵，有腼陆公庄。衰钝辜陶冶，危疑去庙廊。空怀精卫意，无奈海茫茫。
丞相大观文马公先生挽词三首·其二
作者：方回
朝代：元
体裁：五言律诗

病笃辞台席，明年遂失襄。少容公展布，岂遽国危亡。此老为微子，吾君类偃王。欺孤木绵鬼，寸斩亦何伤。
两邻家一主人群姬歌饮至夜半一母妻哭官检魇死者
作者：方回
朝代：元
体裁：七言绝句

歌喉弦指粉红腮，群拥山翁醉玉颓。政恐真欢犹是假，不如邻妇哭真哀。
中望吴山下一汀是为杭州
作者：方回
朝代：元
体裁：七言绝句

秦皇系缆北山头，一抹江边海变洲。百万生人无葬处，蜗争蚁战不如休。
中秋
作者：方回
朝代：元
体裁：古风

去年有酒苦无月，今年有月却无酒。睦斋杭邸两中秋，依□怀人夜搔首。有酒无月犹自可，有月无酒愁杀我。馀生归老紫阳山，无酒无月俱等閒。
中秋前一日雨送罂粟戎葵子与刘元辉
作者：方回
朝代：元
体裁：七言律诗

小雨翻锄土带沙，戎葵罂粟送诗家。敢争天上中秋月，且种人间隔岁花。小稔米今犹未贱，固穷酒可不须赊。乘閒傥肯来相过，有水吾能自煮茶。
中秋前夕三首
作者：方回
朝代：元

中秋无酒定醒然，清赏今宵月已圆。喜我小儿才五岁，犹能倚户望高天。稍穿疏树残光碎，徐碾晴空素艳流。交过子时是明日，搀先半夜赏中秋。山头月到天心小，林下秋生夜半寒。不待明朝已三五，四更仍续五更看。
中秋前夕三首·其一
作者：方回
朝代：元
体裁：七言绝句

中秋无酒定醒然，清赏今宵月已圆。喜我小儿才五岁，犹能倚户望高天。
中秋前夕三首·其三
作者：方回
朝代：元
体裁：七言绝句

山头月到天心小，林下秋生夜半寒。不待明朝已三五，四更仍续五更看。
中秋前夕三首·其二
作者：方回
朝代：元
体裁：七言绝句

稍穿疏树残光碎，徐碾晴空素艳流。交过子时是明日，搀先半夜赏中秋。
中秋夜喜晴
作者：方回
朝代：元
体裁：七言律诗

秋来剩赋倚楼吟，天慰衰翁此夜心。霁色一轮升白玉，欢声万镒价黄金。酒才半醉吾忘我，诗最难题古到今。日□西流聊困卧，不知更浅与更深。
中秋夜有客携酒
作者：方回
朝代：元

中秋谓无酒，忽有携酒者。联翩二三客，柴门系嘶马。膨脝两大瓮，待月列堂下。空庭碧天阔，秋色极潇洒。皓魄初未出，稍觉云暗野。须臾冰团挂，细字可读写。琵琶拨旁行，此曲岂和寡。村伎杂南北，焉有容色冶。老夫但满饮，不复记杯斝。嘲诙颇恶剧，罚筹不吾拾。自从历丧乱，万事付苟且。应接日纷糅，口耳似聋哑。久旱百谷死，心望时雨泻。虽逢芳醑溢，更著纤指把。丈夫忽有念，外物皆土苴。客去欲夜半，一笑真醉也。
中秋雨
作者：方回
朝代：元
体裁：七言绝句

瘴疠干戈脱此生，一隅略见旧承平。上元灯火中秋月，但苦人心不肯晴。
丹阳道中大雪
作者：方回
朝代：元
体裁：七言律诗

轻船摇兀涕垂颐，我见人船更谓奇。琐细穿篷仍急舞，迷漫渡水故斜吹。孤村茅屋炊烟绝，匹马毡衫冻仆随。此是老夫有声画，丹阳道上雪天诗。
丹青歌赠王春阳用其神丹歌韵
作者：方回
朝代：元
体裁：古风

世上若无钟子期，破琴勿为俗子嗤。人间亦有王昭君，奈何众女嫉蛾眉。我粗能诗子能画，笔力岂不山可移。希声绝色识者少，妾妇嗃嗃仍嘻嘻。宣和画史我尝读，山水王诜并郭熙。儋州秃翁早题品，元祐文章众首推。坡诗一句不收拾，熙丰孽党遗群儿。大坡小坡俱写竹，黜不登载无一枝。河东颛征领节度，贼贯时实筹兵帷。谓此昏椓亦善画，缪取人主玉色怡。画之是非且不辨，国势竟随阉宦痿。花光墨梅方盛行，乃坐山谷屏斥为。简斋五诗动万乘，此等佳作亦弃之。五日十日一水石，王宰见赏杜拾遗。如许名手无其名，可谓世衰人才衰。筒不肯破菜不泼，朝士闳籍涂粉脂。青城北辕五马渡，正邪稍稍分荼饴。万事尽如画谱意，焉得炎正不中微。雪苏黄冤尚伊洛，始觉七政齐衡玑。锦囊玉轴锁御府，径与宗祏同灰飞。米元章史论稍公，遗物太仓存一稊。子能画，亦能诗。众人不识不必疑，相逢但当醉如泥。
为合密府判题赵子昂大字兰亭
作者：方回
朝代：元
体裁：古风

神奇变化莫若龙，屈蟠可藏螺壳中。一声霹雳起头角，金鳞万丈横苍空。右军禊帖不盈咫，善临摹者子赵子。一觞一咏十九之，方如带玉满疋纸。小字古称黄庭经，大字焦山瘗鹤铭。小敛大纵出一手，譬如写真妙丹青。写真但要写得似，小纤大浓皆可喜。小如眼中见瞳人，大如镜中见全身。
为吴太初题初邻斋二首
作者：方回
朝代：元

此宅元无一物遮，问君隔壁是谁家。伏羲未画前头事，篱落傍边靠得些。三两茅庐一径深，略知住处未知心。元来有物先天地，难向君家屋畔寻。
为吴太初题初邻斋二首·其一
作者：方回
朝代：元
体裁：七言绝句

此宅元无一物遮，问君隔壁是谁家。伏羲未画前头事，篱落傍边靠得些。
为吴太初题初邻斋二首·其二
作者：方回
朝代：元
体裁：七言绝句

三两茅庐一径深，略知住处未知心。元来有物先天地，难向君家屋畔寻。
为孙同签瓒题赵子昂马
作者：方回
朝代：元
体裁：七言绝句

画马当年李伯时，长怀鲁直子瞻诗。朝廷□道人才盛，元祐风流再见之。
为张都目益题爪哇王后将相图
作者：方回
朝代：元
体裁：古风

阇婆之国古来有，其人裸体蓬厥首。后来改号作爪哇，君僭称王妻僭后。跣足露乳布缠腰，往往自妍不知丑。千岛万岛南海南，谓远无虞险可守。成周通道八蛮朝，旅獒越裳孰敢后。真腊彭亨皆入贡，巴尚答洽尔独否。壬辰腊月明日望，三平章往命招诱。泉州出门七州洋，飞樯舞帆朔风吼。五旬有馀至其境，惊禽骇兽破胆走。前主初丧后主立，国乱未定内掣肘。生擒瞎直吃当王，癸巳三月之十九。先降土汉必者牙，水陆引道分左右。继获昔剌小大子，□□留屯岂容久。所俘病亡或逋逃，穷则反噬如野□。□秋班师会占城，诸国降表肯相受。梢工满载槟榔果，征夫烂醉椰子酒。生金铜钱暨百宝，搜山讨掳恣意取。蝤蛑虾蟹玳瑁螺，芭蕉豆蔻皆可口。风俗可怪亦可怜，食无匕箸但用手。生年月日都不记，淫乱混杂忘牝牡。得此诗料告者谁，滕良伯父乃吾友。我赋长篇当凯歌，甘誓胤征同不朽。
为徐企题李伯时马
作者：方回
朝代：元
体裁：七言绝句

此画良真李伯时，形容飞动卒难诗。但将元祐苏黄作，开卷焚香朗诵之。
为徐企题赵子昂所画二马
作者：方回
朝代：元
体裁：古风

相马有伯乐，画马有伯时。伯乐永已矣，伯时犹见之。长林之下无茂草，此马得无半饱饥。一疋背树似揩痒，一疋龁枯首羸垂。赵子作此必有意，志士失职心伤悲。我思肥马不可羁，不如瘦马劣易骑。焉得生致此二疋，马亦如我老且衰。破鞍弊鞯骨硉矹，狂豪敢学幽并儿。无世尘处天地阔，我后子先缓辔看山时赋诗。
为牟德范题石湖遗墨意有未尽复赋五首
作者：方回
朝代：元

青春日月羁尘鞅，朱夏乾坤炽暑炉。略对风檐紬古卷，閒愁吹得一星无。汉陵往事馀金碗，湘步空名尚铁炉。地下中郎今不作，典刑真属虎贲无。不寻蓬岛求仙药，肯羡铜山侈赐炉。独有平生嗜古癖，谁知东郭履全无。传道府中浇茗碗，灵坚陇畔炷薰炉。银钩茧纸闲舒卷，锥也无时未是无。日长饥雀窥铛釜，雨过跳蛙上灶炉。莫笑晒书亡玉轴，荆州还识半人无。
为牟德范题石湖遗墨意有未尽复赋五首·其一
作者：方回
朝代：元
体裁：七言绝句

青春日月羁尘鞅，朱夏乾坤炽暑炉。略对风檐紬古卷，閒愁吹得一星无。
为牟德范题石湖遗墨意有未尽复赋五首·其二
作者：方回
朝代：元
体裁：七言绝句

汉陵往事馀金碗，湘步空名尚铁炉。地下中郎今不作，典刑真属虎贲无。
为牟德范题石湖遗墨意有未尽复赋五首·其五
作者：方回
朝代：元
体裁：七言绝句

日长饥雀窥铛釜，雨过跳蛙上灶炉。莫笑晒书亡玉轴，荆州还识半人无。
为牟德范题石湖遗墨意有未尽复赋五首·其四
作者：方回
朝代：元
体裁：七言绝句

传道府中浇茗碗，灵坚陇畔炷薰炉。银钩茧纸闲舒卷，锥也无时未是无。
为牟德范题石湖遗墨意有未尽復赋五首·其三
作者：方回
朝代：元
体裁：七言绝句

不寻蓬岛求仙药，肯羡铜山侈赐炉。独有平生嗜古癖，谁知东郭履全无。
为陆元德题撝谦斋
作者：方回
朝代：元
体裁：古风

四体非槁木，焉得常无为。下士蔑轨则，德人慎容仪。屈伸一时间，良复关安危。举手一不当，尚难令童儿。横目愚而神，岂可易指撝。造次肆亵慢，合沓来轻欺。臂且有所使，衔袖未出时。恂恂君子心，于此先有思。脱若役吾仆，未容盛气施。刚桀世讵乏，受侮宁无辞。画一发狗纵，厥规曹也随。年老益畏谨，请苑犹召疑。捉麈授生徒，秉钺行军师。一如执玉恭，庶几无悔追。
为魏塘王居士留三日二首
作者：方回
朝代：元

水乡熟处未全饥，舟楫安行盗亦稀。乘兴聊为三日客，魏塘酒贱蟹螯肥。魏塘酒贱蟹螯肥，久要人情忍重违。呼妓访僧俱不必，醉三昼夜可言归。
为魏塘王居士留三日二首·其一
作者：方回
朝代：元
体裁：七言绝句

水乡熟处未全饥，舟楫安行盗亦稀。乘兴聊为三日客，魏塘酒贱蟹螯肥。
为魏塘王居士留三日二首·其二
作者：方回
朝代：元
体裁：七言绝句

魏塘酒贱蟹螯肥，久要人情忍重违。呼妓访僧俱不必，醉三昼夜可言归。
为黄仲宣赋山中四章章四句
作者：方回
朝代：元

山中之朝，有溪可瓢。饮我之水，亦逍以遥。山中之暮，岂不风雨。心与一灯，耿耿千古。山中之人，耘夫耕民。鲭厥五侯，其如子真。于疏于蹻，朋来其学。彼恶知兹，山中之乐。
久不作诗非避俗议偶老懒且次范君泽韵
作者：方回
朝代：元
体裁：古风

俗坌猬毛奋，老倦龟壳缩。闭门自著书，此外百无欲。试将双鬓比，我白君尚绿。固宜斗百篇，醉不问今昨。异端朱翟徒，孟子辟之廓。傲睨则有之，未必果落魄。焉得百尺楼，与公共盘礴。坐令许汜辈，螟蟭仰黄鹤。
久晴十月二十四日五日连雨程以忠来同饮
作者：方回
朝代：元
体裁：五言排律

侵寻小雪初，不雨五旬馀。深井腥泥水，荒畦槁蛀蔬。牛灾传聚落，蛇出骇阶除。巫诧瘟神王，官虞火政疏。浅流停碓硙，硗陇抗犁锄。闽粤挻兵祲，江淮断漕渠。讹言兴委巷，秽气集穷闾。市药邀珍价，僮衣类臭帤。衰年今尔许，恶况又何欤。脚汗眠慵洗，头风坐畏梳。扪多王猛虱，食谢孟尝鱼。半世空为吏，平生误信书。得閒真已幸，多惧复焉如。田不能仓廪，家才有室庐。稍令逢小稔，亦足慰贫居。骤湿生朝础，斜飘过晚墟。檐茅声乍滴，槛药色微舒。牟麦还堪望，蝗蝻想渐祛。良朋胥此会，忧抱与俱纾。斗酒适酤至，烹鸡漉韭菹。
久苦春寒三月三日戏作俳体
作者：方回
朝代：元
体裁：七言律诗

似惜残红未放稀，佳人怯试薄罗衣。桃花水涨冰犹凝，燕子泥融雪更飞。老去寻芳元自懒，病来吹霎不如归。常嫌禊帖书清朗，尔许奇寒可浴沂。
久过重阳菊英粲然即事十首
作者：方回
朝代：元

早伴茱萸插帽纱，尚堪荐酒更堪茶。花边行立花边坐，不是閒花是菊花。种就株株攒万蕊，摘多干干茁三桠。此诗两句烦君听，不是閒花是菊花。倏过重阳几一月，菊花更觉有精神。必重阳日始赏菊，此是人间最俗人。紫阳山下园五亩，一半教儿种菊花。霜渐浓时花更好，六年何事未还家。平生我解量人品，元亮真成晋伯夷。我欲招魂无别物，剩将酒洒菊花枝。菊芳兰秀幸同时，汾水刘郎语最悲。谁果肖兰谁肖菊，未知黄落又为谁。风霜无畏最耐久，粪壤不资真自然。正则夕餐骨已换，凌江端作跨鳌仙。把之手香嚼齿香，饫之燕之香肺肠。金英满泛日百盏，何必帝乡姑醉乡。有酒泛菊釂美酒，无酒嗅菊倚阑干。时人谁会先生意，常把霜枝子细看。江南菊花差晚开，把酒前兰复后梅。天公何尝负此老，天下腐儒臣方回。
久过重阳菊英粲然即事十首·其一
作者：方回
朝代：元
体裁：七言绝句

早伴茱萸插帽纱，尚堪荐酒更堪茶。花边行立花边坐，不是閒花是菊花。
久过重阳菊英粲然即事十首·其七
作者：方回
朝代：元
体裁：七言绝句

风霜无畏最耐久，粪壤不资真自然。正则夕餐骨已换，凌江端作跨鳌仙。
久过重阳菊英粲然即事十首·其三
作者：方回
朝代：元
体裁：七言绝句

倏过重阳几一月，菊花更觉有精神。必重阳日始赏菊，此是人间最俗人。
久过重阳菊英粲然即事十首·其九
作者：方回
朝代：元
体裁：七言绝句

有酒泛菊釂美酒，无酒嗅菊倚阑干。时人谁会先生意，常把霜枝子细看。
久过重阳菊英粲然即事十首·其二
作者：方回
朝代：元
体裁：七言绝句

种就株株攒万蕊，摘多干干茁三桠。此诗两句烦君听，不是閒花是菊花。
久过重阳菊英粲然即事十首·其五
作者：方回
朝代：元
体裁：七言绝句

平生我解量人品，元亮真成晋伯夷。我欲招魂无别物，剩将酒洒菊花枝。
久过重阳菊英粲然即事十首·其八
作者：方回
朝代：元
体裁：七言绝句

把之手香嚼齿香，饫之燕之香肺肠。金英满泛日百盏，何必帝乡姑醉乡。
久过重阳菊英粲然即事十首·其六
作者：方回
朝代：元
体裁：七言绝句

菊芳兰秀幸同时，汾水刘郎语最悲。谁果肖兰谁肖菊，未知黄落又为谁。
久过重阳菊英粲然即事十首·其十
作者：方回
朝代：元
体裁：七言绝句

江南菊花差晚开，把酒前兰复后梅。天公何尝负此老，天下腐儒臣方回。
久过重阳菊英粲然即事十首·其四
作者：方回
朝代：元
体裁：七言绝句

紫阳山下园五亩，一半教儿种菊花。霜渐浓时花更好，六年何事未还家。
久雨
作者：方回
朝代：元
体裁：四言诗

云胡不出，积雨予尼。意弥八纮，膝此一席。谁具蒸徒，假予楫航。一往沧海，观彼茫洋。掩关昼眠，胡宁不暇。鲁叟攸戒，敢视为夜。寂寂疏帘，幽幽空阶。鸟下碎藓，伤予之怀。悠悠古道，溢溢行潦。岂无岑楼，送目遥草。心之忧矣，莫或予知。彼其之子，谓予寒饥。
义犬行
作者：方回
朝代：元
体裁：古风

君不见周兴西旅贡厥獒，今日天下新建櫜。远方不许进异物，閒却三略兼六韬。又不见王孙昔叹走狗烹，今日天下永太平。保全功臣决无此，花村夜不争雉鸣。陆平原家养黄耳，系书不隔江淮水。金陵音问还洛阳，往来何啻万馀里。杜少陵寓鄜州居，旧物低徊入衣裾。宗文宗武共入蜀，爱怜想亦如相如。古滕东溪王御史，先公岂弟世无比。一犬育之十五年，送葬至墓不食死。一饭糟糠何足论，恒饱不饥谢乾坤。垂深井缰马救主，衔明月珠蛇报恩。世上纷纷轻薄子，翻云覆雨丧廉耻。动辄反噬不识人，可似韩卢乌喙之徒知义理。
乌聊山庙登览
作者：方回
朝代：元
体裁：七言律诗

寒斋兀兀味残书，一上崔嵬计未疏。下界喧卑离市井，平皋洒落见樵渔。断鸿淮汉三江外，古树隋唐五代馀。忽忆浮溪偃王句，顾瞻遗庙意踌躇。
乍归呈许君公度
作者：方回
朝代：元
体裁：七言律诗

东南天地早闻名，三载吾邦沸颂声。山好更饶诗句好，江清未抵使君清。涓涓流水秧田足，细细吹风麦陇晴。客子归来问耕穫，故园似可养残生。
乙巳三月十五日监察御史王东溪节宿戒方回万里饮灵隐冷泉亭赵宣慰君实赵提举子昂灵隐寺知事晦坛治具西方僧四人两提领北人放泉喷雪观猿掷果予醉先退赋诗五首记之
作者：方回
朝代：元

年年时节美春三，谁识湖山绿似蓝。万户栋梁双语燕，千村桑柘两眠蚕。鼓钟下竺寺连上，香火北高峰胜南。除却咸平处士外，何人更此筑吟庵。渊静涛飞亦壮哉，冷泉亭右闸初开。一时变作跳空雪，万众惊闻喷壑雷。老鹤远过彭祖寿，巨杉何啻盛唐栽。吾生八十重游此，身健犹堪酒一杯。世间春暖此间寒，万树阴阴万竹攒。骢马来游人不避，画龙谁写我频看。馀生久已忘三黜，高会犹容预四难。閒赏孤山梅五绝，樽前剩爱一枝酸。休兵三十有馀龄，铁马曾来似不曾。寒士喜从贤御史，閒人许识老名僧。画船处处歌春雪，厦屋遥遥贮腊冰。保得西湖如此好，心知明首遇良肱。三月晴过半月春，真成好景与良辰。簪花骑马多游女，掷果呼猿不畏人。湖山行乐有心赏，天地太平无战尘。两纪逃名作閒客，乐哉七十九年身。